text:
Rich Aruba a bin cu cantica nobo pa duna hende un tiki inspiracion. E cantika ta bay over con tin biaha bida sa bira dal bo bentabo abao. Pero semper lanta back y sugui lucha!!
E aña a aki Rich Aruba ta bay saca 2 video musical tambe. Tur dos ta bay over bida, locual cu e artista Rich Aruba y hopi hende a pasa den ultimo temponanan aki. Rich Aruba antes a para cu artistanan grandi como ‘opening act’. Aventura y Don Omar.
Rich Aruba ta un artista Arubano, pero cu a biba pa un tempo na Hulanda, pa el a sigui cu su carera. Door cu e tempo ey no por a logra mucho cu musica na Aruba, no tabata tin e posibilidadnan manera cu tabata tin den exterior. El a wak un oportunidad habri pa cual el a tuma e decision di bay residencia su mes na Hulanda.
Na tera frieu el a bira un pionero, hunto cu algun amigo mas. Nan a score algun hit na Hulanda, manera ‘Doe je ding’ den colaboracion cu Convex, otro artista di renombre na Hulanda.
Despues el a haya oportunidad di toca na Aruba Dag y na varios discoteca na Hulanda. Tambe e tabata tin presentacion cu Punky Donch, DMG, Talento Lex. Antes nan tabata tin algun hit na Aruba manera ‘Un deseo’, ‘Ding ding dong’. Cu Cesar Olart tambe e tabata tin un hit algun aña atras cu e cantica di Shyne e light.


c: text/html

text: Diahuebs atardi a drenta informe di cu tin candela den un trailer na e instalacion di detenidonan di Guarda Nos Costa na Dakota, mesora a dirigi tanto polis, bomberonan como tambe e personal di ambulans. Na yegada di e patruyanan ya caba e guardianan di Guarda Nos Costa a paga e 2 colchonnan na candela y a bin logra saca afo cu e candela ta intencional pa colmo net den e seccion unda e detenido Chavez ta aloca y net awe e lo mester a regresa Venezuela, pero como e tin un caso encuanto pidimento di asilo y e no kier a deshaci di e caso e mester keda pa dia 14 di september awor atende su caso. Mirando tur esaki y e daño cometi a pidi pa recherche como tambe e investigadornan technico y forensyco na e sitio. Bomberonan na nan yegada a rek slang habri pero como ya e guardianan mes a logra domina e candela rapidamente y a tene e daño minimal. Ambulans a bini pa si acaso hende a guli hopi huma.

robotstxt: allowed

filter: keep


text:
Otrobanda—Gobièrnu di Korsou aktual ta kuestion pago di 9 mion florin di hür i pago di gastunan operashon ku gobièrnu anterior a hasi. E pagonan a tuma lugá na Sehos durante 1 aña, (mei 2020 pa 2021), largu na Sehos pa alokashon di pashènt.
Segun aktual gobièrnu ta gastamentu di plaka tabatin. Na hür a paga 5.7 mion florin i na gastunan operashonal a paga 2.8 mion florin miéntras tabatin gastunan di preparashon di kasi 570 mil florin aserka. Tabata trata espasio personal i ekipo pa tene un situashon emergente si akaso a bini eskalashon di Covid. Gobièrnu a realisá durante e pagonan, no tabatin ningun pashènt di Covid ku a okupa fasilidatnan di Sehos.
Sehos tabatin un debe di 19 mion florin na Gobièrnu di Korsou. 2 mion florin a keda deskontá via di e suma ku gobièrnu mester a paga na hür miéntras a paga Sehos 5 mion na hür. A keda kasi 2 mion florin habrí na debe serka Sehos, miéntras Sehos debe gobièrnu awor 16 mion florin. Esaki segun aktual gobièrnu ta inkomprendibel i ademas a uza plaka di sosten fo’i gobièrnu pa mal gastamentu.


text:
Nos ta den e temporada di fin di aña, kual ta e temporada ku mas nos konsumidónan ta kumpra materialnan pa konstrukshon. Esaki netamente ta e motibu pa kual Fundashon pa Konsumidó
a kompará un total di 145 produkto na 6 establesimentu ku ta bende materialnan di konstrukshon, durante e periodo di 14 pa 15 di novèmber 2021. A anotá preis di entre otro ‘Betonmaat, Kokerprofiel, Betonijzer Geribd, Betonijzer Glad, Hoekijzer’, Palu Bèrdè, Semènt, , ‘Groove-pine, Kozijn, PVC buizen’, Pipa di koper, Pego, Joint Compoun, Multiplex, Betonplex etc. E establesimentunan ku a forma parti di e komparashon di preis aki ta: Kooyman, Gomez Enterprises, Ferreteria Schèrpènè, Dijtham, Building Depot i tambe Staal Antillen.
Analisando e komparashon di preis di material di konstrukshon aki Fundashon pa Konsumidó a konstatá diferensianan grandi entre e hartwernan aki na Kòrsou.
Unda ta kumbiní bo kumpra bo materialnan di konstrukshon?
A base di e komparashon di preis aki nos a konstatá ku Building Depot ta e establesimentu ku mas tantu produkto na un mihó preis. Building Depot ku 42 produkto i na di dos luga Gomez Enterprises ku 41 produkto i na di tres luga Kooyman ku 37 produkto, pa loke ta trata e 145 materialnan di konstrukshon ku nos a anotá.
Desaroyo di preis
Fundashon pa Konsumidó a kompará e preisnan di material di konstrukshon aki i nos ta hasi un resúmen di e análisis:
Betonmaat
Aki nos a tuma nota ku Building Depot tin betonmaat i kokerprofiel na e mihó preis.
Palu Bèrdè
Loke ku nos a konstatá den e anotashon di preis aki, ta ku Kooyman i Gomez Enterprises tin e miho preis i tambe e dos establesimentunan aki tin bahada den e preis di palu bèrdè kompará ku aña pasa.
Hoekijzer
Pa hoekijzer ta Kooyman tin e mihó preis.
Eterniet
Tambe tin subidá di preisnan serka establesimentunan ku ta bende eterniet. Apesar di subidá, Gomez Enterprises ta keda ku e mihó preis pa eterniet.
Multiplex
Gomez Eenterprises tin e mihó preis.
Kokerprofiel
Pa loke ta trata e kategoria di Kokerprofiel, aki nos a tuma nota di diferensia grandi di preis . Kokerprofiel 50×50 mm ( 6-meter dikte 3mm ) na Building Depot ta kosta fl.57.99 i na Staal Antillen e ta kosta fl. 160.- un diferensia di fl.102.01.
Pipa di koper
Tin diferensia grandi den preis di pipa di koper. Na Gomez Enterprises pipa 22 mm (5meter,dikte 19.8 mm) ta kosta fl.68.90 i na Dytham esaki ta kosta fl.209.69 un diferensia di fl. 140.79
Lista di preis di materialnan di konstrukshon
Aparte di e tabèl di november 2021, FPK a pone preisnan di añanan 2019, 2020 i 2021 den un tabèl pa ilustrá e dearoyo di preisnan di e ultimo añanan. Aki bo ta haña un bista kon kada establesimentu su preisnan a subi atrabes di añanan. Pa un bista amplio di e preisnan riba merkado, por subi riba nos wèpsait www.fundashonpakonsumido.org. Tambe por pidi e lista aki via mail info@fundashonpakonsumido.org òf tuma kontakto ku nos via telefon 462-6666.
Fundashon pa Konsumidó ke pone énfasis i alabes remarká ku materialnan di konstrukshon ta keda importá for di diferente merkado i pais. Esaki ta pone ku e kalidat di materialnan ta diferente. E echo aki por tin influensia riba e diferensianan di preis entre e diferente artíkulonan optenibel den hartwernan aki na Kòrsou. Ta importante pa abo komo konsumidó tene esaki bon na kuenta.
Tepnan na ora di kompra
Promé ku kumpra, bo mester kompará preis, kalidat, garantia i servisio. Paga tinu ora di firma pa risibí un produkto, pasobra tin ora bo ta firma tambe pa e kondishon di e produkto, o sea si e ta den bon estado òf nò. Semper kontrolá, no firma sin kontrolá! Si bo no por a kontrolá e produkto, pone esaki riba e papel i ku bo ta firma solamente pa risibí e produkto. Eksigí pa tur palabrashon ta riba papel, preferiblemente riba bo bòn. No paga pa bo artíkulo si bo no tin e informashon ku e ta den stòk.


text:
E virus variante Delta ta un preocupacion pa autoridadnan di salud local. Despues di analisa e cifranan di un siman atras y awo, a constata cu tin un aumento leve. Si sigui e mesun trend, ta calcula cu pa luna di augustus lo por tin un aumento di 50% di e casonan. Esaki a bini dilanti den un conferencia di prensa di gobierno.
Prome minister demisionario mr. Evelyn Wever Croes a bisa cu e casonan di coronavirus a aumenta den un siman cu 27 caso, cu ta un averahe di 4 caso nobo pa dia. Prome e tabata un averahe di 3 caso nobo pa dia.
Di e 27 personanan contagia siman pasa, a resulta cu 4 di nan tabata vacuna. Un 15% di esnan contagia ta vacuna, y por tin di haber cu e viariante nobo. Si e ta un tendencia cu ta continua, e ta nifica cu 15% di esnan vacuna lo por haya e virus atrobe.
Na hospital tabatin 5 persona interna riba piso di cual 2 ta turista. Y tabatin un persona den Cuido Intensivo y ningun di nan tabata vacuna.
E dos analisisnan aki, segun Prome Minister, ta mustra cu a pesar cu bo ta vacuna bo por haya e virus atrobe, pero bo no ta bira asina malo cu mester wordo interna. “Esaki ta bisa tambe cu mester sigui cuida. Tanten cu e virus ta aki na Aruba, e ta un riesgo pa nos tur, pa esnan vacuna, pero specialmente riesgo pa esnan no vacuna. P’esey nos ta sigui recomenda cuida bo mes y bo famia,” Wever Croes a bisa.
Na final el a bisa cu Gobierno no kier bini cu medidanan bek. Pero e situacion actual no ta hustifica e medidanan tampoco.Y ta kere cu e ciudadanonan mester tuma e precaucion pa evita cu e situacion ta cambia. El a ilustra e situacion di Hulanda y Merca cu tin casonan nobo. E simpel medidanan di precaucion ta evita cu casonan ta aumenta.
Sharlin Koolman di DVG a cuminsa pa bisa cu nan no a spera di mira e aglomeracion cu tabatin den fin di siman, siendo cu e problema di coronavirus no a disparce y tur hende por mira e situacion cu tin na mundo.
El a splica cu den e ultimo siman di luna pasa, a repasa 60 test, cu a wordo haci na Aruba mes. No a descubri ningun caso di Delta, den e siman di 27 di juni pa 3 di juli a bin descubri tres caso Delta den 16 test haci. Den e siman di 4 pa 11 di juli, a haci 25 test di cual 8 a sali positivo pa Delta.
Koolman a trece esaki dilanti pa motibo cu autoridadnan di salud ta considera e variante Delta cu ta hopi mas contagioso cu e variante Alfa (esun Britanico). Mirando e aglomeracion den fin di siman, e chens pa esaki plama y bira mas hopi ta algo cu nan ta preocupa cu ne. “E variante Delta tan a Aruba. Si nos sigui cu e comportacion aki, e lo plama mas na Aruba cu consecuencianan cu nos niun lo kier pasa aden un biaha mas. Un otro ola lo trece su consecuencia. E lo ta tristo si mira cuanto turista ta bek na Aruba, cu a bin pa pasa un vakantie “safe” na Aruba.”
E palabracion di Crisis Team ta cu un biaha pa siman lo suministra e cifranan pa pueblo mes sigui monitor e situacion. Tambe a papia di e vacunacion di hobennan cu a cuminsa den fin di siman. Pero tambe di e conseho nobo di World Health Organization cu ta papia pa tin 85% di e poblacion vacuna, debi cu e variante Delta ta baha e efectividad di e vacunanan existente.


text:
Ir Sais i TCB ta invitá Mike Bahia, Konshens i Farina Pao pa Boneiru
BON// Riba invitashon di Ir Sais i den kooperashon ku gobièrnu di Boneiru i Tourism Corporation Bonaire (TCB), Boneiru a yama bon bini na e artistanan Mike Bahia, Konshens i Farina Pao huntu ku nan team di ‘management’ pa un proyekto importante ku ta na kaminda. Esaki komo parti di e akuerdo di kolaborashon ku resientemente a keda firmá ku Ir Sais. Ir Sais a nase i lanta na Boneiru den e bario di Tera Cora. E tin un hit ku mundialmente a bai viral bou di e título ‘Dream Girl remix’, cu mas di 284 mion ‘view’ riba YouTube. Den lus di e akuerdo di kolaborashon ku Ir Sais cu resientemente a keda anunsiá, TCB a yama bon bini na e artista internashonal Konshens, un artista Jamaiquino di ‘dancehall’ ku den añanan 2010 a aparesé den desénas di komposishon popular di ‘dancehall’ i e rèper Colombiano Farina Pao, pa traha riba un proyekto ku ta na kaminda. Michael Egred Mejia, konosí bou di su nòmber artístiko Mike Bahia, ta un kantante i manehando di empresa Colombiano. E ta prinsipalmente konosí pa motibu di su kansionnan ‘Estar Contigo”, “Buscándote”, “La Muñeca” i su komposishon mas resien “Amantes”, huntu ku Greeicy Rendón. Na nòmber di gobièrnu di Boneiru diputado Hennyson Thielman a bisa: ‘Nos ta sumamente orguyoso di Ir Sais, un artista lokal ku mundialmente ta haña rekonosementu i ku ta promové Boneiru rondó mundo ku su músika. Nos vishon pa turismo ta pa promové Boneiru su outentisidat, ku partisipashon di nos hendenan na turismo i Ir Sais ta e embahador ideal pa e konsepto aki. Pa medio di invitá e artistanan aki pa traha huntu ku n’e na Boneiru e ta demostrá e parti multifasetiko i e diversidat di nos isla. Nos ta yama danki na Ir Sais pa e inisiativa importante aki.’


text:
The content originally appeared on: Diario
ORANJESTAD (AAN): Den fin di siman, Gobierno a duna un splicacion amplio encuanto un total di 16 docente di materia “Papiamento” cu ta sin trabao.
Gobierno a bisa, cu nan a pidi Directie Onderwijs y Dienst Publieke Scholen (DPS) pa sondea tur posibilidad pe docentenan haya un trabao. E siman aki mester presenta un plan kico ta posibilidadnan den espacio cu tin. Si tin un posibilidad cu lo por duna nan proyectonan pa haci cu mester worde realisa manera e.o. SAM.
Inicialmente cu un contract di un of dos aña pero esaki por worde extendi te ora cu tin posibilidad pa nan duna les.
Minister Endy Croes a sigui bisa cu no ta prome biaha cu Aruba ta confronta e situacion aki. Ainda por corda algun aña atras pa ta exacto na 2011 bao di maneho e tempo ey di AVP na unda cu diesun docente cu a finalisa nan estudio di CKV na IPA nunca no por a haya un trabao. Te cu nan mester a bay eherce un otro trabao.
E dignatario a sigui bisa cu lo bay atende cu IPA tambe, nos tin cu bay traha cu un planificacion. Una bes nos tin e sistema di data ‘in place’ nos lo por maneha mas miho. E ta un cuestion di planifica y traha miho pa futuro


text:
Karta Petishon reunion di “Senioren Convent” enkuanto desaroyonan rondó di Refineria di Kòrsou i un operadó nobo pa nos Refineria.
Na: Presidente di Parlamento di Kòrsou
Sra. Ch. America-Francisca
Breedestraat (P)
Presente
Willemstad, 7 sèptèmber 2022
Tópiko: Petishon reunion di “Senioren Convent” enkuanto desaroyonan rondó di Refineria di Kòrsou i un operadó nobo pa nos Refineria.
Honorabel Sra America-Francisca,
Manera ta konosí, ya ta algun aña ku Gobièrnu di Kòrsou ta hasiendo esfuersonan pa yega na un operadó pa e instalashonnan di nos Refineria. Di e mesun forma aki, gabinete Pisas mas ku 1 aña pasá a anunsiá ku esaki ta un prioridat pa desaroyo ekonómiko di nos pais.
Den un entrevista na televishon Aprel último, Promé Minister Pisas a deklará públikamente ku e ta traha, despues papia i komo tal, dia promé di Yüni 2022 e lo entrega yabinan di nos refineria na e operadó nobo.
Entretantu awe ya ta dia 7 di sèptèmber 2022 i te awor no tin klaridat riba e proseso pa yega na un operadó pa e refineria. Mas aleu, últimamente ta biba hopi preokupashon den komunidat den kuadro di informashonnan ku ta sirkulá (entre otro riba plataformanan internashonal) enkuanto e “preferred bidder” ku Gobièrnu di Kòrsou ta negoshando kuné.
Durante di e reunion públiko enkuanto tratamentu di e programa di gobernashon, Promé Minister Pisas a deklará ku e ta dispuesto na porfin (despues di mas ku 1 aña) duna Parlamento di Kòrsou informashon riba e proseso aki, sinembargo mirando e delikades di e informashon, esaki mester tuma lugá den un “Senioren Convent”.
Komo tal i respetando e petishon di Minister Presidènt, suskritonan ta aserka bo persona ku e petishon pa di forma urgente, konvoká un “Senioren Convent” konforme artíkulo 12 di nos Reglamento di Òrdu i invitá na e reunion aki, nos Minister President, sr. Gilmar Pisas i direktor interino di RDK, pa asina informá e lidernan di Frakshonnan den Parlamento di e último desaroyonan enkuanto e proseso pa yega na un operadó pa nos Refineria.
Atentamente,
Quincy Girigorie Ivan (Steven) Martina
Lider di Frakshon PAR Lider di Frakshon MAN


text:
Oranjestad, 15 di Juli 2021 – Por medio di e comunicado aki Crisis Team di Gobierno di Aruba ta informa cu na e momentonan aki ainda
of concierto. E anuncio aki ta conforme e ultimo Ministeriële Regeling, articulo 1 cu ta indica cu e tipo di actividadnan aki ta prohibi. E medida aki ta na vigor considerando tambe tanten cu e variante DELTA ta presente y plamando den nos comunidad, e porcentahe di vacunacion y e extra riesgonan cu tin na momento cu un cantidad grandi di hende ta aglomera. Nos ta spera cu tur esnan cu tin pensa pa organisa cualkier evento of concierto pa tuma bon nota di e participacion aki.


text:
OUTO TA DAL DEN BURIKU
Riba djamars 8 di yüni, alrededor di 10.20 or di anochi, un aksidente a tumalugá riba Bulevar E.E.G. den besindario di aeropuerto. Probablemente e shofùr a dal den un buriku. Ambulans a transportá e shofùr pa hospital pa tratamentu médiko.
KIEBRO NA KAYA ORO
Entre 7 or di mainta i 12.30 or di mèrdia, riba djamars 8 di yüni, deskonosínan a bai ku entre otro, un urna di forma di kurason, un seif ku kontenido, kuater pasport, dos tarheta di banko, un credit card, un buki di lòg i yabi reserva di un outo. Ta investigando e kaso.
A HAÑA STUDIANTE KU SUPSTANSIA PARESIDO NA MARIWANA
Riba djaluna 7 di yüni, sentral di polis a haña notifikashon ku a haña un studiante ku un supstansia paresido na mariwana na e skol sekundario situá na Kaya Frater Odulfinus. A bai ku e mucha hòmber di 16 aña warda di polis kaminda a papia di manera estrikto kunédespues di kua e por a bai kas. A destruí e supstansia.
LADRONISIA FOR DI AKOMODASHON TURÍSTIKO
For di kamber di hotèl di un akomodashon turístikosituá na Kaya Saturnus, deskonosínan a bai ku sènkèsh riba djadumingu 6 di yüni. E kaso ta bou di investigashon.
AINDA BASTA PROSÈSFERBAL PA MANEHÁ SIN FAHA DI SEGURIDAT BISTI
Durante un kòntròl di tráfiko na Kaya Korona riba djaweps 3 di yüni, a kontrolá 18 vehíkulo durante kua tres shofùr a risibí un prosèsferbal. Dos shofùr a haña prosèsferbal komo ku nan no por a mustra dokumentunan di seguro bálido i un shofùr a haña prosèsferbal komo ku e no por a mustra un reibeweis bálido.
FAHA DI SEGURIDAT
Bisti bo faha pa bo mes seguridat. Un faha di seguridat ta protehá okupante di un outo durante di un aksidente. Dor di uza e faha e persona protehá ta keda sinta riba su stul, no tin e posibilidat pa dal su kabes den winshil i no ta keda bentá den e outo p’aki p’aya. Dor di bisti bo faha di seguridat bo chèns di tin un aksidente mortal ta baha ku 30 pa 40%. Tambe patras den outo bo tin 20% ménos chèns di keda herida seriamente ora bo tin bo faha bistí.
Bo no ta kumpli ku reglanan? Bo por haña un but.


text:
Cristina (40) a lanta den un cas cu hopi regla y for di chikito el a realisa cu e ta gusta regla, asina e sa kico pa spera y kico ta wordo spera di dje. Ora a yega e momento pa scoge su estudio, el a scohge basa riba esaki tambe. Na Leiden Hulanda el a haci dos estudio, Bachelor of Law y HBO schuldhulpverlening. Banda di esaki, semper el a sigui desaroya su mes siguiendo varios curso y workshop. Durante su estudio un di e lesnan mas importante cu el a siña ta pa ‘busca bo derecho’, si bo no ta di acuerdo cu algo, duna bo opinion of ‘teken bezwaar’. “Hopi biaha ora nos no ta di acuerdo cu algo nos ta ‘lage para’, pero esey ta costa bo placa y bo paz mental”.
Su periodo como studiante a verloop bon y el a gusta Hulanda, na unda el a traha pa casi 9 aña cu SVB Hulanda. “Eynan mi a siña hopi y mi a crece personal y como profesional”. E tabata pensa ‘con hende por tin problema financiero?’ “Despues mi mes a tuma mal decision y a haya mi den problema financiero.” Esaki tabata un momento hopi duro pa Cristina, pero el a siña un les valioso di bida. “Tur hende por cai abou pero mester lanta di nobo y tuma e lesnan importante pa sigui bay dilanti.” E lesnan cu el a siña ta entre otro pa ta mas asertivo, nunca give up, wak pa bo tin un bon mindset, no keda mira porta sera so, wak con bo por mehora y trece e mihor di bo na mesa.
CONSEHO
Un conseho comun cu semper e ta duna ta: Sali di cas cu un plan semper y pa tur cos. Planea bo dia, kico bo ta bay come y kico bo ta bay gasta. “Sali sin un plan ta pone cu bo bo ta bay haci cosnan spontaneo cu kisas ta bay costa bo placa cu bo no tin pa gasta”. E ta pensa cu mayoria entrepreneur na Aruba ta traha duro pa ‘make it happen’, cu sodor di nan frenta nan ta lanta tur dia y trata na yega sanamente na nan meta, soño y proposito. Di otro banda e ta sumamente importante pa formalisa bo negoshi, traha legal y inverti den cosnan importante manera administracion y customer service. “Esakinan bo no mester mira como gasto, sino como inversion”.
Un bon entrepreneur ta accepta cu e ta humano y no por ta bon den tur cos, sea honesto cu bo mes y traha pa mehora bo mes den e areanan cu bo ta menos bon y inverti den bo mes. Traha riba bo customer service, percura pa bo social media ta up to date y no kibra bo concurencia den bo mesun area, solo ta sali pa tur hende. “Mas importante cu tur cos ta pa bo sigui cu bo soño, si bo ta pensa riba dje tur dia, confia den bo mes y hacie!”
Por lesa mas di Cristina su entrevista den nos edicion digital, tanto den Papiamento como na Ingles.


text:
Pa medio di e sanger di Cristo Hesus nos a haya redencion, pordon di pica, relacion cu Dios, proteccion y autoridad riba tur demoño den nomber di Cristo Hesus.(Efesionan 1:5-9).
Ora un persona entrega su bida na Cristo inmediatamente, e ta wordo redimi of mihor bisa cumpra cu e sanger di Hesus for di reino di scuridad y e enemigo ya no tin poder mas riba dje.
Awor esey tur hende tin cu compronde dicon e enemigo ta bringa asina hopi pa un persona no entrega su bida na Cristo Hesus, pero pa e keda mara of esclavisa den e mundo di idolatria, inmoralidad y pica.
Tin biaha e diabel ta uza esunnan cu ta mas yega na abo pa nan desconseha bo pa no entrega bo bida na Señor y asina desobedece Su palabra (Juan 3:16-21).
Awe hopi hende su wowo lo habri, pa nan realisa cu nan mester entrega nan bida na Cristo Hesus:
P’esey no tin condenacion pa esnan cu ta den Cristo Hesus. (Romanos capitulo 8: 1-2)
Ningun arma cu wordo forma contra bo lo no prospera, y tur lenga cu lanta contra bo den huzgamento lo bo condena, esaki ta e herencia di e sirbidonan di Señor y nan hustificacion ta bini for di mi, Señor ta declara Dios. (Isaias 54:17).
Ora nos entrega nos bida, na Hesus Cristo nos tin confiansa di por drenta e luga santo pa medio di e Sanger di Hesus. (Hebreonan 10:19-22) y esaki ta duna nos autoridad di por aplica e sanger di Cristo Hesus riba nos famia y tur locual nos tin.
Pasobra tin hopi hende cu pa falta di conocemento y idolatria ta hinca nan mes den cosnan cu nan no conoce y via di internet, whatsapp, y facebook e cos a bira mas facil pa drenta e mundo di scuridad.
Esaki tambe ta otro motibo pa depresion y problema cu salud mental.
Cuanto hende no ta cana bao di depresion door di un menasa di e mundo di scuridad pasobra nan no tin Cristo Hesus na prome luga den nan bida, ni tampoco nan sa cu e Sanger di Cristo tin poder.
Pa bo aplica e sanger di Cristo riba bo bida, bo mester tin un relacion intimo cu Cristo, y no un relacion manera bo kier , pasobra mescos cu Cristo a bisa cu Su carnenan ta conoce Su bos, asina tambe e diabel sa ken ta fiel na Dios.( Romanonan 5:8+9).(Job 1:9-10)
Si nos cana den luz mescos cu E ta cana den lus, nos tin comunion cu otro y e sanger di Hesus Su Yiu lo limpia nos di tur pica.( 1 Juan 1:7).
Nos no a wordo redemi cu cosnan cu ta parece, manera plata of oro di nos manera bano di biba manera nos antepasadonan, ma cu e sanger precioso como un lamchi sin defecto y sin macha. E sanger di Cristo.(1 Pedro 1:18+19).
Cuanto mas e sanger di Cristo, kende pa medio di e Spirito eterno, a ofrece su mes sin defecto na Dios, lo purifica boso consenshi di obranan morto pa sirbi e Dios bibo.( Hebreonan 9:14)
Ma awor den Cristo Hesus, boso kendenan antes tabata leu, a wordo treci cerca pa medio di e sanger di Cristo.(Efesionan 2:13)
E sanger di Cristo Hesus tin poder.
Diabel no tin poder si abo no dun’e poder den bo bida.
P’esey Dios kier pa nos pordona (Mateo 6:14-15), y no papia mentira (Proverbionan 6:16-19), pasobra esey ta porta habri pa e enemigo.
Sinceramente , Pastor Marcel Balootje.


text:
E forsa financiero di AZV ta uno di e preguntanan cu ta presenta --- *Normalisacion di comunidad ta depende grado di responsabilidad --- *Hende ainda no a derota e Coronavirus cu tin hende como rehen
ORANJESTAD (AAN) — Ministro Dangui Oduber tin tur rason ora e bisa cu comunidad mester sigui cana y mester drenta e periodo di normalisacion despues di Covid-19.
E sonido aki ta wordo scucha rond mundo mientras paisnan ta trata di adapta nan mes na un normal nobo, cu ta depende completamente di hende y responsabilidad di hende.
E dependencia di e virus riba e grado di responsabilidad di hende ta directamente visibel den e hecho cu e virus ta depende di hende pa e existi. Sin hende e virus tambe ta disparce.
E Coronavirus nobo ta depende di e cooperacion di tur hende pa e sigui plama y ta depende di hende pa e sigui desaroya.
Esaki ta haci cu hende ta directamente enemigo of amigo di hende den su comportacion, loke sigur ta bini dilanti den e motibo pa cada ola nobo di infeccion cu a afecta tanto hende cu a biba pa loco como hende cu a trata na tur forma pa cuida nan salud.
Tur instancia mundial a duna hende sosten pa enfrenta e virus, cu na Maart lo mester enfrenta un vacuna nobo cu por subi mercado y ta specialment dirigo riba e variante Omicron.
E hecho cu hende ainda no a derota e virus a bini dilanti na pais cu mester a anuncia cu nan ta drenta un normal nobo, cu ta completamente diferente for di loke un bida normal di hende mester ta.
Pa deshaci di e virus mester di vacuna y remedi pero tambe mester di hende pa comprende cu no necesariamente e mester stima otro hende, pa e trata di evita mas infeccion.
Mas y mas ciencia ta cuminsa papia di e forma cu e virus por afecta hende den futuro y e resultadonan cu e por tin pa muchanan cu ta wordo infecta y por carga esaki resto di nan bida.
Tur pais na mundo mester prepara nan mes pa resultadonan cu Covid-19 por tin riba salud di hende infecta.
Den nan curpa di hende e virus a sconde y ta den curpa di hende el a crea resultadonan cu ainda no ta visibel.
Kico esaki lo haci cu futuro? Cuanto placa Cuido Medico lo sigui costa no solamente pa vacuna pero tambe pa cuido di e ser humano?
Na varios pais ya a cuminsa papia di e fase nobo y endemico di e Coronavirus nobo. Esaki ta nifica cu ta acepta e malesa como un enfermedad cu por bira conoce un brote manera otro enfermedadnan.
Pero e virus lo bira mas fuerte? Mientras mundo kier prepara pa un normal, tin mas variante na caminda?
E grado di imunidad den comunidad, no a wordo alcansa na hopi pais y a keda demostra cu hende por bira victima di diferente variante.
E pregunta mas grandi ningun hende por contesta. Kico e resultado final lo ta di Covid-19 pa salud di esnan cu a wordo infecta?
Por surgi un variante nobo cu ta mas peligroso cu Omicron?
Hende no por keda para keto. Pero e sentido di responsabilidad di cada persona lo dicidi riba tanto aspecto directamente mara na e calidad di bida, cu Siglo 20 a pone na un nivel haltisimo y cu Covid-19 a destrui!
Ta na hende pa considera Covid-19 enemigo y ta na gobernantenan pa guia hende na un normal nobo, cu sigur no ta wordo alcansa si nos no kier uza tapaboca, si nos no kier practica distancia social y si nos kier biba pa loco y soña cu nos a derota un virus, cu tin nos economia y bienestar te awe como su rehen.
Esey ta e unico siguransa cu Covid-19 a entrega hende!


text:
KRALENDIJK – Ehekushon di diferente palabrashon tokante di kon pa atendé ku trafikashon humano i transporte ilegal di hende na Hulanda Karibense mester ta mihó. Na promé lugá ta falta bista riba índole i tamaño di trafikashon humano i transporte ilegal di hende. Esaki e Konseho pa Mantenshon di Lei (“Raad voor de Rechtshandhaving”) ta konkluí den su investigashon ‘Aserkamentu di trafikashon humano i transporte ilegal di hende’.
Trafikashon humano ta un forma di eksplotashon i un delito kontra libertat personal. Na momentu di transporte ilegal di hende, ta papia di brinda asistensia pa krusa frontera di un manera ilegal. Den Reino tin palabrashonnan hasí pa kombatí i evitá e delitonan grave aki. E Konseho ta positivo tokante di e palabrashonnan hasí. E ehekushon den práktika sinembargo mester ta mihó.
Esaki ta konta espesialmente pa e registro di tema anunsiá na 2017, un registro ku mester bai duna bista riba índole i tamaño di trafikashon humano i transporte ilegal di hende na e islanan Boneiru, Sint Eustatius i Saba ku ta forma Hulanda Karibense.
Den e registro aki mester pone huntu señalnan di tur organisashon embolbí pa despues analisá esakinan. Tres aña despues ainda e registro aki no ta introdusí na un bon manera. E Konseho ta konsiderá e registro di tema ku no ta funshoná, komo un opstákulo i rísiko pa aserkamentu di e kadena kompletu di trafikashon humano i transporte ilegal di hende.
E Konseho a hasi ocho rekomendashon na e Minister di Hustisia i Seguridat di Hulanda. E Konseho ta rekomendá pa e kooperashon por ehèmpel na Hulanda Karibense, Kòrsou i Sint Maarten pa nan traha na realisashon di un posishon di informashon konhunto i regional (Karibense) riba tereno di trafikashon humano i transporte ilegal di hende. Pa introdukshon i uso real di e registro di tema, segun e Konseho mester nombra un lider di proyekto dispensá ku regularmente ta informá tokante di e progreso.
E krisis di corona aktual por tin konseskuensia direkto pa trafikashon humano i transporte ilegal di hende. E burdel na Boneiru ta será i ta opvio ku prostitushon por ta move pa e sirkuito ilegal. Ademas e rísiko ta grandi ku mas hende ilegal ta krusa via laman drenta Karibe fo’i Venezuela. Motibu sufisiente pa mas lihé posibel sigui e rekomendashonnan.
E Konseho ta pendiente di reakshon di minister di Hustisia i Seguridat di Hulanda riba su rapòrt.
Konseho lo sigui ehekushon den praktika ku hopi atenshon i interes. E lo inkluí esaki den un investigashon di inspekshon ku mester kuminsá ampliamente na 2020 ku tin di aber si sigui rekomendashonnan dor di organisashonnan hudisial den Hulanda Karibense.
E rapòrt di inspekshon di e Konseho ta públiko. Esaki ta riba e página wèp di e Konseho: www.raadrechtshandhaving.com


text:
Rich Kalash feat. Izaline Calister huntu pa Kòrsou den tremendo ‘collabo track’
E kolaborashon musikal entre Rich Kalash i Izaline Calister no tin mester di niun introdukshon. Dos generashon ta topa otro den un vibrashon positivo kantando pa Kòrsou. Tantu e videoclip i e kansion a wòrdu hopi antisipá riba socialmedia, esaki naturalmente a oumentá kuriosidat di parti di fanatikonan di ámbos artista. Pregunta ta keda, kon e dos artistanan a yega na otro- un artista urban ku un reputashon kontraversial i un Reina di Tumba i gran eksponente di músika jazz. E kontesta ta simpel; Kòrsou!
Den union tin forsa, ora tin 2 artista di gran potensia manera Rich Kalash i Izaline Calister riba un track por spera únikamente kos bon, un fushon eksplosivo. Izaline a topa Rich na Hulanda, pa un introdukshon di e kansion. Despues di esaki, Rich a kumpli ku un di su deseonan i a invitá Izaline pa partisipá na e proyekto. Izaline su kontesta positivo a pone tur kos den akshon. E videoclip a wòrdu grabá na Kòrsou mustrando tur e maravianan di nos isla. Ekspreshon di libertat, dibertishon i naturalmente orguyo! E ‘teaser’ (1 minüt) di e videoclip a generá riba 37,000 views den 5 dia. E piesa, di ritmo afro moomba kombiná ku trap a keda produsí pa Greyan Pastor i Alex Sargo. Mester bisa ku e produktornan a hasi un tremendo trabou pa krea ritmo i elementonan den e piesa pa hiba e produkshon na un nivel internashonal.
Konsiderando e schedjùl drùk di ámbos artista a tuma sigur 3 luna pa terminá e videoclip. Resientemente Decoded a kompartí algun minüt di e videoclip riba Face book tambe. Por sigui ambos artista riba nan instagram i Facebook. Fanatikonan por mira e videoclip riba e Youtube Channel @decodedofficial òf solisit’é na nan radio preferí. Ademas, por stream riba ITunes, Spotify, Google Play i Apple Music.


text:
KRALENDIJK – Hende a kuminsá hasi e preguntanan; ta posibel sigui gosa di bida, esta selebrá fiesta di kultura i otronan. Manera e kantika di Dobl’é RR ta bisa: ”pasa loque pasa a vida continua”. Esei lo ta bèrdat? sinembargo den un konsepto hopi diferente. No solamente na Boneiru sino tur parti di mundu kos lo bai ta otro. Djis pensa si ta bai tin futbòl, sòftbòl, bolas,òf kualke otro rango di deporte. Fiesta manera dia di Rincon, Karnaval, dia di Boneiru, Regata, misa di kualke religion, fiestanan relashoná ku Pasku di nasementu i otro aktividatnan den luna di desèmber. Avion i barku ta bai kontinuá ku nan rutina di tur dia kargá ku hende? Algun di e diferente aktividatnan ku ta trese hopi hende huntu. Por a tende minister Raymond Knops menshoná algun dia pasa; Kosnan den mundu lo no kontinuá manera tabata e kaso den pasado. Tur kos ta bai funshoná diferente e minister a menshoná.
Si tuma algun aña promé yega na un remedi pa e ‘corona virus’, sigur esaki tin konsekuensia pa hopi kambio pa loke ta trata e forma ku hende a kustumbrá di biba kuné. Otro kos si nunka mas haña un remedi pa kura e vírùs di ‘corona’, kiko lo sosodé? Libertat i dibertishon di hende ta bira den gremio hopi limitá. Bida por bira, nase, siña kon traha pa medio di kòmpiuter riba Internèt, tanten ku esei ta posibel, kome drumi i pasa pa otro mundu. Di tur manera, apesar ku deskubrí remedi ku ta kura hende infektá ku e vírùs di ‘corona’, ta tuma hopi tempu promé ku hende sinti ku nan ta seif i sigur pa kuminsá reuní i purba biba bèk manera tabata e kaso promé ku desèmber 2019. Sèn lo no hasi un persona hérue. Esun ku tin hopi i e otro ku tin tiki, lo biba práktikamente igual. E kos mas importante den bida ta pa bira dòkter. Un hende ku por kura e ser humano momentu e tin kualke malesa ku no ta e vírùs di ‘corona’. Siña pa medio di Internèt konosementu di e hende su kurpa, kon e ta funshoná i biba mas salu posibel. Pa e motibu aki ta importante pa muchanan sigui estudio. Ta nan ta esnan ku aki 20 i 30 aña mester sigui e desaroyonan médiko. Algun di e diferente komentarionan último tempu den komunidat di Boneiru.


text:
WILLEMSTAD — E evento deportivo CARIFTA GAMES 2017 ta tuma lugá otro aña na Kòrsou i ta wòrdu organisá dor di e fundashon Stichting Organisatie Atletiek Evenementen (StOA). Anualmente e kompetensia regional aki ta tuma lugá den e wikènt di Pasku di resurekshon, riba un di e islanan den Karibe kaminda otro aña Kòrsou lo toka turno di esaki.
E evento ta un kampeonato di atletismo, ku a wòrdu lanta pa fortifiká e relashon entre e islanan karibense, habla ingles. Despues ela wòrdu amplia na esunnan habla franses i hulandes. Jamaica ta e pais ku mas tantu medaya, i te ku e dia di awe Usain Bolt tin e rekòr riba 200 meter. Kòrsou te ainda a logra di gana 1 medaya di plata i 3 di bròns.
E evento ta dura tres dia i tin sigur 150 evento, kaminda tin dos kategoria pa mucha hòmber i mucha muhé: U17 i U20.
Federashon di atletismo (C.A.B) i StOA ta preparando for di aña 2015 i ta orguyoso di por partisipá ku e preparashonnan ta kanando satisfaktorio. Durante e dianan 15,16 i 17 de apreel 2017 Kòrsou ta e sede di e evento aki. “E progreso di e preparashonnan ta positivo, espesialmente mirando e gran kantidat di hende i kompania ku a mustra interes di sostené e evento aki”, segun presidente di StOA, señor Igor Cyntje. “Nos ke gradisí tur hende ku ya kaba ta yudando nos ku e preparashonnan di e e organisashon”.
E preparashonnan na e momentu aki ta trata e akomodashon, sponsoring, komunikashon, buskamentu di boluntario i tur sobra pa tin un organisashon optimal pa e atletanan prometedor di region, i tambe di nos mes lokal.
E CARIFTA Games ta hunga un ròl esensial den e desaroyo di atletismo, e madre di deporte. Fuera di e interakshon sosial, hóben tambe ta krea un pashon pa edukashon físiko, i prestashon riba nivel deportivo. Edukashon i formashon ta metanan duradero ku deporte por duna hóben pa nan futuro.
Mirando e popularidat regional di CARIFTA GAMES, por antisipá riba un empuhe positivo di nos ekonomia i tambe imágen den Caribe. Gobièrnu ya kaba a duna di konosé di ta para tras di e evento aki. Kompanianan tambe a wòrdu aserka pa nan sosten na e evento aki. Pa ku esaki, tin diferente pakete di patrosinador ku eksposure tantu lokal komo regional. Kompanianan ku interes por manda un e-mail na marketing@carifta2017.com.


text:
‘Cizzle’ pronto ku piesa nobo featuring Mason i Ziko
Chris Van Thiel konosí komo ‘Cizzle’, ku pronto lo hasi su debut ku agrupashon musikal ‘One’ di ‘Dibo’ D., ta trahando riba un proyekto nobo. ‘Cizzle’ ta grabando un piesa nobo, ku pronto ta riba merkado. Esaki komo parti di su proyekto, unda manera e mes a splika, lo duna su regreso na su roots di Urban.
Den e grabashon ku pronto ta riba merkado, lo e wòrdu kompañá pa Mason, konosí pa e gran hit “Traha p’e” i tambe Ziko, di Nastyply, popular pa e kansion “Te ainda”. Cizzle mes ta splika, “Mi ta kere ku tin hopi chèns ku e título di e kansion nobo aki, lo ta “Ora Mi Ke”. Esaki paso ta e 3 palabranan ku mas ta wòrdu ripití den e kantika. Pues lo ta straño pa bai yam’é algu otro”. Mas aleu tambe fanátikonan di ‘Cizzle’ por keda pendiente pa fin di aña, unda el a primintí i komprometé su mes, di lo bai saka un EP kompletu di músika Urban, pa su fanátikonan i tambe tur amante di bon músika.


text:
Historia
Cas Sjabururi a wordo funda na 1988. E edificio tabata existi caba. Zuster Philothea tambe tabata hasi uzo di e edificio aki como un Pasadia. Despues nos Fundacion a cumpra e edificio y asina Cas Sjabururi a bin existi. Cas Sjabururi ta un Cas pa Reemplasa Famia. Semper tabata tin den mente traha riba un proyecto pa “Begeleid zelfstandig Wonen”. Den añanan `90/`91 a traha un maneho di vivienda. Pues diferente forma di vivienda cu kier a realisa e projecto “Begeleid Zelfstandig wonen”. For di añanan `90, e gobierno cu tabata na mando, a bin cu un plan di registracion pa e comunidad cu tin necesidad pa haya un cas. Ex – Director Arturo Werleman, a bay registra tur e habitantenan cu tabata riba lista di espera. E meta di Cas Sjabururi antes tabata: “Duna calidad di cuido pa 12 adulto mas grandi cu 21 aña.” Awendia e meta di Cas Sjabururi ta: “Duna calidad di cuido pa 12 adulto di 18 aña bay ariba te cu 65 aña.” E regla aki a bin na vigor desde aña `90.
Metanan
Cas Sjabururi tin como meta guia pedagogico y guia den cuido pa asina desaroya of mantene e independencia di su habitantenan. E intencion di Cas Sjabururi ta pa duna cuido y ayudo individualmente na e habitante. Cas Sjabururi kier logra esaki door di brinda e habitantenan un ambiente structural na unda nan por sigui desaroya nan mes segun nan capacidad. Pa por tin un mihor bista riba tur e metanan cu tin pa cu e habitantenan, ta wordu traha cu “Plan di Guia”. Na aña 2002 a construi dos apartamento riba e tereno di Sjabururi pa e proyecto “Begeleid zelfstandig wonen“. E proyecto tin como meta train e habitantenan cu tin e posibilidad di sigui desaroya pa nan mes biba independiente cu e ayudo necesario. E meta final di e proyecto ta pa e habitante biba independiente na su propio cas den un bario. Nuebe habitante a logra di biba riba nan mes caba. E personal di Cas Sjabururi ta sigui duna nan e ayudo necesario y ta sigui train nan segun nan capacidad. Si e habitante no tin e capacidad pa sigui siña e ora ta sigui stimula e abilidad cu tin ainda.
Habitantenan:
E habitantenan di cas Sjabururi ta personanan cu tin limitacion intelectual y door di diferente motibo nan no por biba mas na cas. E edad di e habitantenan ta varia. Esaki ta18 bay ariba. Durante e siman e habitantenan ta bishita e pasadia pa adulto Briyo di Solo y centro di entrenamento Man na Obra of ta participa den e proceso laboral. E personal di Cas Sjabururi ta sigui duna nan e ayudo necesario y ta sigui train nan segun nan capacidad. Si e habitante no tin e capacidad pa sigui siña e ora ta sigui stimula e abilidad cu tin ainda.
Programa diario
Mescos cu den tur famia, e habitante tin tarea di cas. Tambe ta ofrece na un ambiente ameno y nan tin chens pa diverti nan mes pafor di cas. Durante e siman nan tin diferente actividad. Dialuna y diamars nan ta train Badminton y Bolas y diaranson nan ta bay Zumba. Riba diasabra nan ta train rema. E actividadnan di e otro dianan ta wordu organisa door di e lidernan na warda. Un otro meta principal di e cas ta e integracion di e habitantenan den e comunidad Arubano. Tur aña tin campamento of nan tin nan dianan recreativo pafor di e cas. Ta e intencion pa mantene mas tanto cu ta posibel contacto estrecho cu e famia. P’esey e habitantenan, unda cu ta posibel, ta bishita famia den weekend of den vakantie.
Cas Sjabururi kier logra
- Cu e habitantenan haya oportunidad pa por tuma decision riba nan mesun bida personal y riba nan bida social.
- Integracion y participacion den e comunidad Arubano.
- Pa e habitante haya oportunidad di sigui desaroya nan mes segun nan capacidad y por uza nan abilidad den e proceso laboral.
- Mantene relacion cu famia, amigonan y conocirnan
Personal di Cas Sjabururi ta consisti di:
- 1 Hefe di departamento
- 6 Lider di grupo
- 2 Trahador domestico (part-time)
- 1 Kokki (part-time)
Cas Sjabururi
Tel: +297 522-7841
+297 522-7864 (despues di 4or)
Fax: +297 522-7850
E-mail: cas.sjabururi@svga.aw


text:
Sophia Petrocchi a gana plata den e categoria judo 52 kilo.
Segun Comite Olimpico Arubano e atleta hoben a inicia su peleanan prome contra di Panama unda e la gana esaki riba punto. Den e di dos buelta, el a haya un bye pa despues enfrenta e contrincante di cas, esta Chile. Mester bisa cu aki e atleta Chileno ta bay ariba 1 – 0 den punto, pero Sophia ta bini bon bek y finalisa e pelea cu un ippon cual ta e punto ganado, segun e comite. Asina Sophia a pasa pa e gran final contra di e fuerte contrincante di Brazil.
Den e final cu a bay ta e golden point(esun score prome ta gana)Sophia y e atleta di Brazil no kier a entrega e pelea. “Na ultimo e atleta di Brazil ta anota e punto ganado cu un wazari cual hopi a cuestiona e momento ey mirando cu Sophia a mishi cu su elleboog prome riba e mat y despues cay den banda di su lomba”, segun e comite olimpico su relato. Pero e no a wordo honra y e punto di oro a bay pa Brazil, lagando Sophia cu e medaya di Plata.
“No obstante di e segundo luga, e delegacion completo a celebra e medaya di Plata di e atleta Petrocchi na grandi. Un berdadero hazaña mirando cu Sophia a laga atras Chile, Venezuela y Ecuador sin conta lo demas cu tambe a competi den su categoria.”


text:
WILLEMSTAD — Den fin di siman ultimo, dia 17 di januari 2016 a tuma luga e entrega di premio ofisial di kampeonato WSV Curacao Windsurfing Series 2015 na “Surf Village” di St. Jorisbaai. E kampeonato importante aki, oraganisa pa Asosashon di Windsurf Korsou (WSV Curacao), ku koperashon di Windsurfing Curacao i Old School Windsurfers St. Joris, a konsisti di un serie di kompetensha tumando luga 1 of 2 biaha pa luna durante anja 2015 den bahía di St. Joris i riba Spaanse Water den disiplinanan di Slalom i Freestyle.
Durante anja 2015 nos windsurfers profeshonal i amateur a partisipa ku hopi entusiasmo den por lo menos 7 heats durante kada kompetensha di Slalom i a akumula un maksimo di 70 heats total den e anja. Pa lo kual ku ta trata di e disiplina di Freestyle e kompetidornan mester a demostra su miho truko i akrobasia. Kategorianan pa homber i muhe tabata 11-14 anja, 15-24 anja i 25+ anja.
Prome ku entrega di premio, a tene un Slalom clinic na enkargo di e talentoso windsurfernan lokal Jean Patrick van de Wolde (20 anja) i Jean Paul Da Silva De Goes (16 anja), sigi pa 3 “funraces” na unda tur kategoria por a kompeti huntu. E atardi a kulmina ku un bunita seremonia di entrega di premio di e temporada 2015 na e tres miho windsurfers di kada kategoria. Pa mas informashon, por bishita nos web site:?http://wsvcuracao.com/.
OVERALL RESULTS
Slalom Category Boys 11-14 years old:
- Stefan De Bell
- Boris Van Noort
- Luka Stomp
Slalom Category Men 15-24 years old:
- Jean Patrick Van Der Wolde
- Jean Paul Da Silva De Goes
- Delano Moreno
Slalom Category Men 25+ years old:
- Derek Sjak-Shie
- Eddy De Groot
- Marius Van Noort
Slalom Category Girls 11-14 years old:
- Anne Coenen
Slalom Category Women 15-24 years old:
- Marjenka De Bell
Slalom Category Women 25+ years old:
- Carola De Groot
Freestyle Category Boys up to 14 years old:
- Stefan De Bell
- Faan Coenen
- Luka Stomp
Freestyle Category Men 15+ years old:
- Kareem Naipal
- Ryan Richie
- Wave Antonia
Freestyle Category Women (all ages):
- Anne Coenen
- Hilde Schnitzler
- Ingrid Bakker


text:
Diaranson tawata un dia historico pa e instructornan di landamento escolar. Como cu 19 instructor porfin a firma un contrato pa duracion largo, esta e proximo 5 añanan nos dilanti. Tawata den e auditorio na John F. Kennedy unda cu e 19 instructornan a firma nan combenio cu Gobierno di Aruba pa asina nan por habri e aña escolar cu un trankilidad mental pa por sigui siña nos muchanan con pa landa.
Minister Endy Croes a haci entrega di e contratonan na cada un instructor y bo por a nota e alegria den cara di cada uno di nan. E instructornan aki a percura pa aña pasa alrededor di 1000 (mil) mucha siña landa y haya sea Zwemdiploma A o B durante e examen di Landamento Escolar y sigur tabata un previlegio pa mi por tawata presente yamanan pabien na e momento aki, como cu landamento escolar ta un Proyecto andando pa casi 30 aña y ta awor un contrato asina largo den tempo ta wordo concretisa. For di Gabinete Wever Croes 1, hunto cu mas parlamentario nos a bini ta bringa pa esaki y ta cu gozo nos por a mira e resultado awe.
Un danki tambe na directie Onderwijs y henter nan team excepcional. Na SIMAR cu a para cu e instructornan tur momento, y na Gabinete Wever Croes 2, en especial Minister Endy Croes cu e logro aki. Pero tambe un danki na e instructornan mes, cu a persevera tur tempo y a carga pasenshi pa esaki. Ainda mi ta corda cu ya desde 17 di November 2020 nan respresentantenan tabata den un encuentro publico aki den Parlamento pa bin presenta nan preocupacion pa loke ta trata nan situacion laboral y pa pidi Parlamento pa intermediacion pa nan por haya claridad. E tempo ey nos a haci tur e puntonan conoci na den un reunion cu Minister Lampe den Comision Fiho di Enseñansa y a urgi Minister Lampe pa e presenta su plan concreto pa loke ta trata Landamento Escolar y duna e claridad necesario na e grupo en cuestion. Adicionalmente durante Presupuesto Supletorio nos fraccion a urgi na Minister President pa DRH percura pa e consehonan necesario cu ta pendiente pa loke ta trata nan rechtspositie y contractnan di e instructornan.
Awe despues di un caminda largo, nos por a felicita cada un, y mira cu nos mes wowonan e alegria riba cada uno su cara di por a firma un contrato pa largo tempo cu ta duna mas claridad pa nan trabou y nan futuro pa por sigui educa nos muchanan con pa landa.


text:
Lánthùisnan di Kòrsou
Pa por mira e buki Lánthùisnan di Kòrsou digital, por fabor klik riba e link akibou;
Prenda presioso di pasado
E buki Lánthùisnan di Kòrsou ta e promé buki ku ta duna un bista kompletu di tur lánthùisnan di Kòrsou – tantu di esnan ekstistente komo di esnan ku ya no t’ei mas. Ademas di un kantidat grandi di potrèt di e lánthùisnan i eksperensha di esnan ku a biba akiden, tambe tin atenshon pa historia i arkitektura.
Duivelsklip, Groot Sta. Martha, Brievengat – ta djis algun nòmber di lánthùisnan ku ta kishikí nos imaginashon. Nos isla konosé mas di shen di e lánthùisnan aki, rekuerdonan di plantashi i kas na kunuku. E forma di konstrukshon ta úniko na mundu: un estilo Europeo, mayoria di biaha Hulandes, adaptá na nos sirkunstansha tropikal i material di konstrukshon disponibel. Pater Paul Brenneker ta papia kla tokante historia di e lánthùisnan aki:
‘Mi ta atmirá e lánthùisnan pa nan estilo, eimes mi ta odia nan pasobra nan ta monumento di krueldat lantá ku trabou fòrsá i halá di zjuip’
DESTINO NOBO
Den delaster dékadanan a restaurá hopi di e lánthùisnan i hopi biaha nan a haña funshon i konstrukshonnan moderno den banda. Algun ta sirbi ketu bai komo kas pa biba, otronan awor ta albergá, restorant, hotèl, museo, biblioteka òf kantor.
E buki ta mustra e variedat grandi pero tambe e estado ku e lánthùisnan ta na e momentu aki: for di dekadensia i ruina te kuido intensivo, tin biaha ku ekstenshonnan hipermoderno. Di kas na kunuku simpel te kas di plantashi den tur su grandesa.
TOKANTE E FOTOGRAFONAN
Ton Verkuijlen ya tin diferente buki di fotografia riba su nòmber manera, Pietermaai 1715-2015.
Brett Russel a haña rekonosimentu pa motibu di su retratonan pa entre otro Joods Historisch Museum na Amsterdam. Entre nan dos nan a fotografiá tur e 78 lánthùisnan eksistente.
TOKANTE E ESKRITORNAN
E periodista Jeannette van Ditzhuijzen a indagá den histroria di hopi diferente lánthùis i a sa di trese dilanti hopi hecho i anekdotanan. Van Ditzhuijzen a publiká diferente buki tokante Kòrsou serka LM Publishers, manera Geschiedenis in Steen i Kas di Shon. Arkitekto Michael Newton a skibi tokante historia i arkitektura di e lánthùisnan kaminda el a pone atenshon tambe na e kultura di plantashi, materialnan i estilo di konstrukshon. François van der Hoeven i e Werkgroep Archeologie Curaçao a investigá, deskribí i saka potrèt di mas di setenta ruina i fundeshi di lánthùisnan ku a bai pèrdí. Carel de Haseth a entrevistá (èks) habitantenan di diferente lánthùis: Daisy, Andrés i Pedro Casimiri, Marcel van Henneigen, Bob Pinedo, Stella Sprockel i Chris Winkel.
FUNDASHON CURAÇAO STYLE
Fundashon Curaçao Style ta publiká e buki Lánthùisnan di Kòrsou na okashon di nan di binti aña di eksistensha. Meta di e fundashon ta pa hasi e herensia kultural di Kòrsou konosí, tantu pa medio di palabra komo imagen.
LM PUBLISHERS
Ta un kas editorial independiente ku buki tokante arte i kultura rònt mundu, informashon tokante pueblonan indígeno, durabilidat i e problemátika di desaroyo. Nan tin interes speshal pa Surinam, eks-Antianan i Indonesia.
DATONAN DI E BUKI
Lánthùisnan di Kòrsou, Prenda Presioso di Pasado (ISBN 978460225284)
Fotografia: Ton Verkuijlen, Brett Russel e.a. l Teksto: Jeannette van Ditzhuijzen, Michael Newton, François van der Hoeven i Carel de Haseth | LM Publisher huntu ku Fundashon Curaçao Style
E buki ta na Hulandes Landhuizen van Curaçao – Juwelen uit het Verleden (ISBN 9789460225116)
Na Ingles Plantation Houses of Curaçao – Jewels of the Past (ISBN 9789460225253)


text:
Schooltv disponibel ariba canalnan di islanan Hulandes den Caribe
Schooltv disponibel na Aruba y otro islanan Hulandes den Caribe
Pa algun aña caba, Telearuba a busca pa contribui cu contenido audiovisual na Hulandes pa e muchanan na Aruba. Na Hulanda tin varios programa educativo na Hulandes cu no tabata accesibel facilmente pa Aruba y e otro islanan, debi na derechonan di autor y gastonan hopi halto di licencia.
Na momento cu e crisis a cuminsa, Telearuba a bolbe acerca su contactonan na Hulanda y conhuntamente cu Arubahuis a bati na porta di Ministerio di Onderwijs, Cultuur en Wetenschappen na Hulanda, pa hunto bolbe acerca NPO/NTR/Schooltv (Zapp tv) y BVN, pa contribui cu nos muchanan cu ta na cas pa motibo di e crisis y cierre di tur scol.
E encuento recientemente via internet cu NPO/NTR y BVN, hunto cu Arubahuis y OCW tabata uno sumamente positivo. No solamente e lo beneficia Aruba, pero tur 6 isla di e ex constelacion di Antiya Hulandes. Na final di e reunion a keda e boluntad pa papia riba un cooperacion mas amplio y extenso despues di e periodo di crisis.
Telearuba lo complementa e contenido di NPO/NTR via BVN, cu produccionnan local, danki na e cooperacion cu Ministerio y Departamento di Enseñansa, Directivanan di Scol, Stichting Arubaanse Schoolorkest, Fortalesa Montessori y lo agrega mas instancia cu a mustra interes pa contribui pa Aruba- via Telearuba -tin su mesun canal di educacion.
Lo uza canal 23 ariba cable (Siña mi tv) pa e iniciativa aki y a cuminsa diamars 28 di April 2020 pa 8:20 am cu un mensahe di Minister di Enseñansa Sr. Rudy Lampe. Tur dia den siman pa 8:30 te cu 10:30 am lo tin contenido nobo di Schooltv na Hulandes sigi pa contenido local y e mesun programmanan lo wordo ripiti di 1:30 pa 3:30 pm, contenido Hulandes y un biaha mas sigi pa contenido local. Telearuba lo ripiti e contenido den weekend, cual ta contenido cu a pasa den siman.
Telearuba ta sumamente contento di por contribui y asina duna contenido na su lema di INFORMA-EDUCA y ENTRETENE. Danki na tur cu a forma parti di e tremendo proyecto aki, e Team di Telearuba cu hunto cu e docentanan local cu ta forma parti di producción local cu pronto lo wordo transmiti.
Adhunto e link di e pressrelease di NPO/NTR y BVN conhuntamente cu Aruba, ariba e tópico aki.
Link:
https://pers.npo.nl/publicaties/educatieve-programmas-npo-zapp-en-schooltv-via-bvn-te-zien-in-caribisch-gebied


text:
WILLEMSTAD — Ya pa algun luna ta konosi ku Pisina di Sentro Deportivo Korsou a wordu sera dor di ku GGD a konstanta ku e awa di e pisina no tabata kumpli ku eksigensianan.
Sigun mi por a kompronde, ku algun mayor a entrega keho ku nan yunan tabata bira malu kada bes ku nan landa den e pisina. Naturalmente nos niun no ke pa nada pasa nos yunan ni yu di otro hende tampoko. Salu di nos muchanan ta semper na prome luga. A laga saka tur awa for di den e pisina pa yena awa limpi pero awor a resulta ku e pisina ta den un situashon deplorabel ku lo kosta hopi sen i tempo pa por drecha esaki bek. Tur dia, tur hende ta papia di e konsekuensia ku esaki tin pa dunamentu di les di landamentu. Tur minister i parlamentarionan ta komenta di e muchanan ku no por sinja landa. Naturalmente ta bini ku diferente solushon, por ehempel bai duna les den laman.
Pero Korsou bo ta konsiente di landado (ku por landa kaba) ku train tur dia den e pisina pa e por kompeti ku su kolega pa e hanja un medaya of pa e por forma parti di selekshon nashonal pa e por representa su pais?
Federashon Aquatiko Korsou tin komo meta traha riba desaroyo di deporte aquatiko i soru pa kompetensianan nashonal i internashonal den e ramo di deporte aki. E disiplinanan ku ta kai bou di deporte Aquatiko ta landamentu kompetitivo, landamentu sinkronisa, landamentu kompetitivo den laman, polo aquatiko i “diving”.
Na Korsou tin 6 club ku ta praktika e deporte aki: Bulado Swim Club, SITHOC zwemvereniging, Curacao Sharks Aquatics, Typhoon Swimming Club, Swordfish Aquatic Group i ORCA Swimming Club. En total nos tin mas ku 400 atleta ku ta praktika e deporte aki aktivo.
Durante di henter anja e klupnan ta train na pisina di SDK. Un training adekua pa un atleta ku ta train riba nivel haltu ta konsisti di por lo menos 7 pa 8 training pa siman, por lo menos 2 ora pa kada training. Esei ta nifika ku e atleta lo tin ku train 6 dia den siman di kwa 1 of 2 dia ta 5or di mainta. I manera mi a trese dilanti kaba ta 6 club ku un total di 400 atleta, pues saka bo som kwantu biaha nos ta hasi uso di SDK pa training.
Pa nos por kompeti internashonal, nos mester tene kompetensia na kas. Nos kompetensia mester wordu tene den un pisina ku ta kwadra ku e regla ku e federashon internashonal ta stipula. E federashon aki jama Fédération Internationale de Natation (FINA) i ku ta resida na Suesia. Aki na Korsou kompetensianan di Landamentu kompetitivo i landamentu sinkronisa ta tuma luga na SDK. Pa kada temporada di natashon nos tin 10 kompetensia di natashon kompetitivo i 9 kompetensia di landamentu sinkronisa. Aki tambe por hasi un konteo kwantu biaha pa luna nos ta hasi uso di pisina di SDK pa kada temporada di natashon ku ta konsisti di 10 luna pa aña.
E disiplina ku aktualmente nos ta mas desaroya den dje i den kwa Korsou ta kompeti ku eksito den nos region i tambe mundial ta landamentu kompetitivo. Tur aña nos ta partisipa na Carifta, CISC i CCCAN, tresiendo basta medaya Korsou.
Den Karibe i Las Americas, Korsou ta konosi pa e hecho ku nos tin bon prospektonan den e deporte i nos ta demostra komo pais ku nos ta trahando riba desaroyo di e deporte aquatiko. Esei a keda demostra tambe na October ora Union Americana de la Natacion (UANA) mester a skohe 14 pais di las Americas pa traha riba plan di maneho. Korsou a forma parti di e 14 paisnan aki.
Lastu lunanan nos a mira kon landamentu sinkronisa ta desaroyando, ku a duna nos un prome luga na kompetensia di CCCAN, Kompetensia di Centro American I del Caribe. Fin di November FINA a laga un di su fasilitadornan mundialmente konosi bini Korsou pa asina duna un training intensivo di 8 dia na nos entrenadornan, ofisialnan i atletanan di landamentu sinkronisa.
KORSOU, bo tabata sa ku nos ta asina bon mira den e deporte aquatiko????
NO??? Porta Federashon Aquatiko Korsou no ta sali hopi dilanti, porta nos no ta asina agresivo den e parti di publisidat. Pero kada bes ku nos jega kas ku medaya, nos ta hanja e atenshon di prensa, atenshon di mandatarionan, atenshon di pueblo i nos ta apresia esaki inmensamente.
PERO TOG AWE A LUBIDA RIBA NOS.
Nos a buska solushon pa nos trainingnan por a sigi i nos a uni i reparti kada tempu ku tabata tin disponibel na otro pisina pa asina no demotiva nos muchanan.
Pero e parti principal ku ta tene kompetensia a wordu paralisa.
Nos a buska kompetensianan serka di Korsou pa asina alomenos e atletanan ku mester pone tempu pa por representa Korsou na Mart proksimo por mantene nan posishon. Pero kiko ta pasa ku e atleta prospekto ku su mayor no ta dispone di e fondunan pa manda su yu Aruba, Sto. Domingo, Surnam of Merka? Ta nifika ku na Mart e tin ku keda kas? Ta nifika ku na Mart Korsou tin algun medaya menos? Ta nifika ku Korsou no ta bai tin un selekshon? Ta nifika ku Korsou nos a kai atras atrobe!!
Nos a papia ku GGD pa kompronde kiko ta pasando, nos a papia ku FDDK pa jega na solushon, nos a puntra na parlamentu unda nos tin ku bai, kiko nos tin ku hasi, kiko ta bai sosode. Pero ketu bai nos ta den skuridat.
Korsou, kiko ta bai pasa ku e deporte Aquatiko?
Asina aki nos ta kibra sonjo di un grupo di hoben??
KORSOU, TA LUBIDA BO A LUBIDA RIBA NOS??


text:
by admin_aw | Jan 14, 2021 | TipsTips pa traha bo carta di solicitud Tipsnan practico Bo carta no mester ta mas largo cu 1 pagina y mei (1½) di A4;Escohe semper un letter/fonts cu ta comprendibel (Arial/Book Antigua);Preferibelmente uza size di letter/fonts 12;Semper dirigi bo carta na un persona...
by admin_aw | Jan 14, 2021 | TipsTips Entrevista Laboral Tipsnan practico Entrevista Laboral: Bo por bin na remarke pa un entrevista laboral despues di a registra bo mes na DPL cu un identificacion valido (Cedula of papel di Censo fl.5,-) of despues di a solicita rib abo mes na un dunador di...
by admin_aw | Jan 14, 2021 | TipsKico tur mi mester tin ora di busca un trabao? Prome cu cuminsa cu bo sondeo pa haya un trabao bo mester tin algun cos regla pa asina engrandece bo oportunidadnan laboral. Den practica ta demostra cu esnan cu tin esakinan regla adelanta tin mas oportunidad pa logra...
by admin_aw | Jan 14, 2021 | NoticiaDDPL ta lansa su logo y formularionan nobo entrante 1 februari 2020PL ta ofrece su servicio di registracion “online” pa esnan cu ta busca trabao! Entrante 1 februari 2020, DPL lo lansa oficialmente su logo nobo na nos comunidad, pa e motibo aki nos tapidi tur esnan cu...
by admin_aw | Jan 14, 2021 | NoticiaDPL su servicionan pa dunador di trabao ta continua a base di un cita online! DPL su servicionan na dunadornan di trabao cu ta desea di entrega vacaturanan y/of peticion pa admisionta continua online pero unicamente pa medio di un cita cu mester wordo haci via email....


text:
Publiká riba 04 Sèptèmber 2017
Djadumingo atardi 3 di sèptèmber 2017 gobièrnu di Kòrsou a hasi entrega ofisial di e Programa di Urgensia na representantenan di e 4 barionan. E Programa di Urgensia tin komo título “Pa mehorá kalidat di bida den bario”.
Ku e entrega ofisial aki e trabounan riba nivel di bario ta bai kuminsa. Dentro poko, kada grupo ta bai organisá su propio evento huntu ku habitantenan komo komienso di e aktividatnan den e bario konserni.
E entrega ofisial a tuma lugá den bario di Buena Vista, ku ta un di e areanan skohí. E otro tres areanan ta Banda Bou, saliendo for di Barber, Montaña i Otrabanda.
Manera a splika, pa skohe e areanan den kual ta kuminsá traha, a usa diferente kriteria. Por ehèmpel, no a skohe bario kaminda mester hasi trabounan di infrastruktra grandi. E área mester tin sierto fasilidatnan eksistente pa por hasi sierto aktividatnan i traha huntu, manera un sentro di bario, un skol, fasilidatnan deportivo, misa ets. Pesei e area mester tin tambe un skol pa VSBO/AGO mirando ku investigashon riba salubridat bou di hubentut, a mustra ku den e grupo aki tin hóbennan ku ta mas vulnerabel. Tambe a skohe pa e barionan ta repartí riba Kòrsou.
Segun ekspertonan riba tereno di kombatimentu di pobresa rònt mundo, ta importante pa kombiná sierto aktividat ku otro i ehekutá esakinan huntu pa asina logra mehorá e kalidat di bida na nivel di bario. Pesei den e Programa di Urgensia e aktividtanan ta dirigi riba 5 tema, ku ta menshoná den e Akuerdo di Gobernashon di e partidonan PAR, MAN i PIN, esta: Enseñansa i Edukashon, Ekonomia i Trabou, Salubridat i Situashon Ambiental, Famia Komunidat i Seguridat, i Bon Gobernashon.
Durante e atardi na Buena Vista, a duna splikashon di e forma ku ta bai traha i e diferente aktividatnan ku ta bai hasi. Despues di e presentashon, tur hende presente a pasa pa patio, kaminda den un forma simbóliko a enfatisá riba e unidat i koperashon ku mester di tur esnan involvi, pa por logra e kambio ku nos tur ta deseá.
Riba e fotonan ta mira momento ku Ministernan huntu ku bario ta forma un kadena i ta firma e Programa di Urgensia komo muestro di nan kompromisio ku otro i ku komunidat.


text:
Papaya Ranch Bolas Criollas Team lo representa Aruba na XXI Torneo Internacional di Bolas Criollas 2022 cu lo ta tuma lugar dianan 1-2-3-4 september 2022 riba canchanan di Papaya Ranch unda Boneiro, Korsou y Aruba lo participa.
Ayeranochi Papaya Ranch Bolas Criollas Team conhuntamente cu representante sr. Kenneth Croes di LCR Technical Services y sr. Jaidwick Tromp y sr. Rowald Werleman di Balashi a presenta y bautiza e uniform nan.
Papaya Ranch Bolas Criollas Team ta gradici su patrocinadornan pa asina por representa Aruba dignamente na dicho torneo.


text:
Minister Otmar Oduber: A reuni cu empleadonan di Renaissance
Preocupacionnan ta haya atencion inmediato.
Diahuebs mainta un grupo di empleadonan di Renaissance a pidi Minister Otmar Oduber atencion pa nan preocupacion cu introduccion di e proyecto di Parkeermeters. E representantenan a sinta na mesa cu e mandatario y gerencia di Aruparking, unda den un bon ambiente a ricibi hopi informacion di henter e proyecto y nan caso specifico.
Minister Oduber a trata cada un punto di preocupacion cual entre otro tabata e aspecto di siguridad specialmente anochi pa esunnan cu ta traha warda. E mandatario a comenta cu ya caba tin personal di siguridad y tin un plan pa aumenta e cantidad di personal di siguridad den e areanan concerni. Sr. Oduber a describi tambe cu ya ta trahando diferente toren nan pa e personal di siguridad por tin un miho bista riba e areanan. A corto plaso por menciona tambe cu Aruparking ta trahando di cerca cu Elmar N.V. pa añadi mas iluminacion den e areanan mas critico.
Sr. Oduber a splica tambe cu a ofrece gerencia di Renaissance e opcion pa un area completo, destina pa nan empleadonan, di cual no a ricibi reaccion manera a spera. A haci un di dos oferta siman pasa y no a haya un contesta definitivo riba e proposicion. Un rato prome cu e reunion cu e empleadonan, gerencia di Renassaince a bay di acuerdo cu e proposicion di Aruparking pa tin un espacio adicional, banda di nan tres parking lotnan, destina pa nan trahadonan. Awor e empleadonan por ta mas trankil riba e inkietud di nan espacio pa staciona nan vehiculonan.
E trahadonan a keda hopi satisfecho cu e informacion ricibi y a gradici Minister Oduber pa a sinta cu nan na mesa. E mandatario a enfatisa cu e ley nobo di parkeer den centro di ciudad lo traduci su mes den clientenan contento y peatonnan cu por cana trankil riba acera sin cu autonan mal staciona ta stroba nan. Claro cu a haci y lo sigui haci tur esfuerso pa acomoda tur esunnan cu ta traha den e area, pa nan por logra haya un espacio pa parkeer. Pero na final di cuenta, mas parkeerplaats pa cliente lo traduci den mas oportunidad pa negoshi pa tur e tiendanan den e mallnan, e casinonan y pa e hotel mes!
Expresionnan haci den e articulo aki no necesariamente ta refleha opinion di ArenaPoliti.co


text: Diadomingo anochi patruya atento riba caya den Adriaan Lacle Boulevard yegando crusada cu L.G. Smith Boulevard a bin topa cu u vehiculo para na e crusada, mesora a para pa atende cune. Ora a bay pa hala e chauffeur su attencion a tuma nota cu e auto lo ta cendi y den park na e crusada cu un chauffeur drumi tras di stuur. E chauffeur a leda deteni dibiha dor di e agentenan ya cu e tabata na sonjo tras di stuur riba caminda. Vehiculo di transporte a bini na e sitio pa por a transporta e detenido pa warda di polis. E vehiculo di e persona a keda hala un banda dor di agentenan policial a asina e crusada or keda liber pa trafico.


text:
WILLEMSTAD — Próksimamente, riba djasabra 11 mart 2017, Federashon di Futbòl Kòrsou pa medio di su Departamentu di Rèfri lo organisá su promé kurso di rèfri pa e aña aki. Esaki lo ta un kurso pa bira rèfri hubenil ku lo kuminsá riba e promé djasabra di mart i lo kontinuá riba tur e 4 djasabranan den luna di mart i aprel.
E kurso lo ta na edifisio Mordy Maduro (FFK) na Brievengat i manera ariba menshoná lo bai ta riba 11, 18, 25 di mart i promé di aprel próksimo di 10’or di mainta pa 12’or di mèrdia.
E kurso aki tin komo meta pa logra haña mas rèfri hóben pa dirigí weganan di Liga Lito ku FFK ta organisá.
Ora kompletá e kurso aki lo risibí un sertifikado di partisipashon i e kurso ta kompletamente grátis.
Por inskribí te ku 10 mart na departamentu di rèfri via e-mail: referee@ffk.cw òf via telefòn na e siguiente numbernan: 7365057, 5112915, 5128617 i 5202587.


text: KRALENDIJK – Djarason 1 di yanüari 2020 mainta, grupo di Maskarada a presentá na Fundashon Mariadal. Nan a duna tremendo presentashon loke esnan di edat avansá a gosa un mundu manera ta bisa. Nan a balia i presentá den sala na Fundashon Mariadal sekshon kas di kuido huntu ku tur presente. Promé ku e grupo a bandoná e sitio, a pèrkurá manera ta e tradishon ku e regalo den e mochila. Despues e grupo a pasa i topa pa algun persona spesífiko entre nan Wichi Molina. Ta tata di Riley kende tambe tabata forma parti di e grupo di tokadónan di maskarada. Un momentu di emoshon loke por a tuma nota serka Riley i un otro ruman Joulaika huntu ku nan tata. Potrèt ta duna un bista di e momentu ku grupo di maskarada tabata di bishita na kas di kuido.


text:
Mi ta corda cu na un momento di un crisis profundo den mi bida, un amigo a bisa mi algo cu semper a keda graba den mi mente.
Esta: ‘Corda cu tur loke un otro hende hasi bo, ta abo mes ta permiti pa sosode’. Pasobra como un ser humano bo tin e libertad pa escoge con pa reaciona riba cualkier asunto. Si un hende bisa bo un palabra pisa bo por escoge pa rabia of pa keda den bo propio balor sin sinti ningun ofensa. Y aki a cuminsa un proceso largo pa los mi mes di situacionnan indesea den mi bida. Ora mi a bisa e dicho persona esaki despues di hopi aña, e no tabata ni corda mes, cu el’a bisa mi tal cos. Pero den mi bida, na e momento ey, su palabranan a inicia un proceso di conciencia cu ta dura te awe. Awor mi por puntra mi mes: ‘Ta e mes a bis’e? Of ta un angelito a murmura den su orea? Ki diferencia esey lo hasi? Importante ta cu el’a yuda mi y pa esey mi ta agradecido.
Asina mi tabata combersa cu un hende cu den pasado a bay un workshop riba amor propio cu mi a yuda presenta. Esaki a yud’e balora su talentonan mas, net den un periodo cu e mester a tuma decisionnan grandi. Berdaderamente, ami tampoco ta corda ‘con exactamente’ e curso a bay, ni kico por a toca e persona aki y a sende e lus cu e tabatin mester. Pero, mi ta bisa danki cu mi por a yuda un otro y asina nos cada un tin nos balor.
Nos TUR ta bal hopi… No obstante ‘ken nos ta’, kico nos ta hasi of cuanto placa y poder nos tin. E ta un proceso cu ta inicia ora nos cuminsa balora nos mes y nos intencionnan, nos propositonan y nos deseo pa hasi un diferencia positivo serca un otro hende y na prome lugar den nos propio bida. Mi a siña un cos di balor grandi, podise despues di demasiado hopi aña, anto esey ta cu mi no por cambia ningun ‘otro’ hende y manera ami lo kier pa e ta, ni cuanto cu mi stim’e. Mi no por cambia mi famia, colega, ni amigonan, tampoco mi yiunan, cu ta e sernan cu mas mi ta stima…
Pero si mi por cambia ‘mi mes’. Mi por cambia mi mes dor di ta e ehempel di e amor cu mi ta predica, dor di ta un aliado di Dios den un mundo cu tin bes a aleha su mes di E, di e naturalesa cu ta rondona nos. Dor di mira e bondad cu ta hinca den cada hende, con dificil cu tin ora por ta…
Mi tin un balor precioso…ABO tambe…
Nos cada un por cuminsa hasi e diferencia….AWOR…
Balor y lus….
Mi tin gan’i core… duro duro…
Rumbo pa mi liberacion…
Los… los …los…
Los di mi rol di victima….
Radiante den mi propio gloria…
Los di mi pasado…
Los di e dolornan…
E complejonan di inferioridad…
Los di mi ansha y miedonan…
Leu…leu di nan tur…
Y cerca di e lus!
– Ingrid Werleman, sept. 2010


text:
WILLEMSTAD — Ya pa di tres aña konsekutivo, Sport en Ontspannings Vereniging di Brandweer Korsou ta organisa e kaminata ku ta hiba di nomber “Firefighters Walk”. Aña pasa mas di 2000 persona a partisipa durante di e kaminata organisa pa miembronan di Brandweer Korsou i a kana for di Post di Brandweer na Steenrijk pasa den kayanan di Punda i Otrobanda i termina na Playa Parasasa. SOV Brandweer a komplase tur esnan ku a pidi pa hasi e ruta mas largu I nos lo tin un ruta di 10KM ku lo pasa via di Brug Juliana. Tur partisipante ku skohe pa e ruta di 10KM lo krusa Brug Juliana na pia kanando for di Punda pa bai Otrobanda.
Durante Firefighters Walk, SOV Brandweer lo malkria tur su partisipantenan ku e tremendo servisio ku ja nan a kustumbra kune durante di e kaminata aki. Anto pa no papia mes, na momentu ku nan yega na final na Playa Parasasa lo tin fruta, juice, sopi, awa, masashi gratis I diferente kos mas ku nan lo risibi serka nos bomberonan. Karchinan ja ta optenibel serka tur bomber I ta kosta solamente 15 florin. Dado kaso un persona no konose kualkier bombero, por pasa tur dia, for di 9or di mainta te ku 9or di anochi non-stop na Kazerne di Brandweer na Mundu Nobo pa kumpra bo karchi pa 15 florin ku ta inklui un bunita tshirt I tambe bo konsumo.
Repartishon di tshirt lo tuma luga dia 29 I 30 di Mart 2017, for di 6or – 9or pm na Roodeweg. Pa kualkier informashon of benta di karchi pa Firefighters Walk 2017 lo por tuma kontakto ku 693 – 4666 of 529-2222. Of tambe por like nos Facebook page di SOV Brandweer unda lo por risibi tur informashon di Firefighters Walk 2017.


text:
KRALENDIJK – Djabièrnè 31 di yanüari Parke Wilhelmina a wordu kombertí den un eksposishon grandi di pintura. E muchanan di grupo 6 di Skol Amplio Papa Cornes, grupo 7 di Kolegio Strea Briante, Grupo 7a di Skol Pelikaan, Grupo 8a/b di Kolegio Kristu Bon Wardador i Grupo 8 di Kolegio San Bernardo a haña lès tokante derecho di mucha i a traha un pintura di esaki. Kada pintura a partisipá pa gana. Pa kada skol a saka un pintura ganadó. Ta konvertí e pintura aki den un ‘script’ ku lo bai filma. Diputado Nina den Heyer tambe tabata presente i hiba palabra na momentu ku a saka e ganadónan.
E evento aki no ta solamente den kuadro di e kompetensia di pintura. Tabatin sinku stènt di organisashonnan ku kada unu a skohe un derecho di mucha ku ta pas serka nan. Nan a trata e temanan di forma aktivo ku e muchanan durante di e evento. E organisashonnan ku a partisipá ta: Sentro pa Hubentut i Famia, Kuido pa Hóben i Bienestar di Famia, Voogdijraad, Stinapa i Entidat Públiko.
E aña aki Boneiru lo ta e sentro di e festival di pelíkula tokante derecho di mucha di Unicef, edishon Karibeño. E evento aki ta antesala di e estreno di tur e 5 pelíkulanan ku lo traha na Boneiru. For di esakinan tambe lo skohe un pelíkula ganadó, pero esei no ta tur kos. Despues di e estreno lo organisá un gran final na Boneiru entre tur e 6 islanan.


text:
PAPIAMENTU - Vakatura Planifikadó di Instalashon
Landelijk
40 - 32 uur p.w.
MBO
ZZP
Techniek
Kiko bo ke hasi?
Bo ke dal un paso mas altu, un reto nobo? Bo ta un mekániko ku eksperiensia i bo ke dal un paso pa drenta den ofisina? Of bo tin eksperensia kaba komo planifikadó i bo ke traha pa e mihó proveedor di energia di mas grandi na Hulanda? Solisita awor aki mes!
Pa Essent nos ta buskando un planifikadó. E trabounan ta konsistí di apoyá preparashon, planifikashon i ehekushon di proyektonan chikitu di trabounan di instalashon konforme akuerdonan realisá ku e lider di proyekto.
E trabou ta konsistí di:
- Kalkulá futuro proyekto- i trabounan;
- Preparashon di trabounan pa proyektonan/trabounan utilisando e sistema ERP (4PS);
- Hasi pedido na tempu i korekto di e materialnan nesesario i monitoriá e tempu di entrega;
- Planifiká i desplegá e kapasidat nesesario, inkluso koordinashon ku klientenan/residentenan, pa un proyekto ku por funshoná sin problema;
- Avanse, ehekushon i supervishon di proyektonan;
- Fasilitá informashon pa e konsulta di e kadena i/òf konsulta di e proyekto;
- Fasilitá sosten tékniko;
- Organisá i monitoriá avanse i kontinuidat di e implementashon.
Unda bo ta bai traha?
Essent ta ofresé un klima interior komfortabel, duradero i sigur. E klientenan ta konsumidornan, merkado komersial i instansiana di gobièrnu, kende ta haña yudansa pa nan transishon di energia personalmente. Asesoramentu konfiabel i inteligente for di orientashon di e produkto i kumpramentu, te na instalashon i kuido despues, esakinan ta fundamental pa e empresa. Nos ta aktua di forma proaktivo i nos ta keda serka, ya ku nos ta asosiá nos mes ku pashon pa e kliente.
Pa Essent, konfiabilidat, profeshonalidat i komodidat ta primordial.
Kiko nos ta pidi?
- Edukashon tékniko kompletá na nivel di MBO4, komplementá ku kursonan orientá riba funshon; (bo por pasa e kursonan aki tambe via Demt-Flex)
- Diploma VOL-VCA;
- 4-5 aña di eksperiensia ku prosesonan tékniko relevante;
- Método eksakto di trabou;
- Konosementu di e organisashon (di e proyekto);
- Orientashon na e kliente i komportashon orientá pa e servisio;
- Ta kapas pa tradusí e nesesidatnan di e klientenan: solisitut di e klientenan den aktividatnan pa mehorá prosesonan (tékniko)
- Resistente na strès
Kiko nos ta ofresé?
- Kondishonnan laboral primario i sekundario atraktivo;
- Kurso i trainingnan duna pa Demt-Flex
- Por konta riba trabou agradabel i variá den un ambiente di trabou atraktivo;
- Posibilidat pa krese i kontinuidat den trabou.
- Trabou pa largu tempu
- Ku posibildat pa haña un kontrakt permanente.


text:
Diahuebs 19 di september den sala di conferencia di Gamma IT Solutions, VCC International N.V. (VCC) a tene un workshop tocante e digitalisacion di documentonan y procesonan di payroll y Human Resource. Theo Geerman di VCC a splica HR managers y paymasters con pa digitalisa documentonan y traha mas eficiente uzando Payroll Pro HRM. A enfoca riba e cantidad grandi di papelnan cu e personanan aki tin cu traha cu ne, di locual mayoria di nan ta confidencial, y con pa haci e proceso aki digital.
Anoushka de Cuba Director di HR na Eagle Aruba Resort & Casino: “Ami ta uzando Payroll Pro 5 aña, pero Eagle Resort mes ta uzando e programa pa mas aña caba. Payroll Pro ta un programa hopi ‘user-friendly’, hopi facil pa traha cu ne, vooral si bo sigui e cursonan y haci e trainingsnan hands-on cu VCC ta brinda. Actualmente nos ta den e fase di importa tur nos documentacion pa e Human Resource Module (HRM)pa nos tin tur documentacion di tanto payroll y HR den un solo pakete. Esey ta e motibo pakiko nos tey tambe pasobra nos kier bira un ‘paperless office’; schaf af tur proceso manual y uza Payroll Pro HRM na ful su potencial!”
Stephalyn Paesch di Access Control Security N.V.: “Mi mes tin 1 aña trahando cu Payroll Pro, y pa mi e ta hopi facil pa uza; yega hinca centrale werkuren y e mes ta calcula e suma corecto. Serca nos tur proceso di HR ta bay via papel ainda; vakantiedagen, ziekmeldingen, etc , y mi kier digitalisa e procesonan aki. Pesey mi tey awe; pa haya sa mas di e HRM module, locual ta e programa mas nobo di Payroll Pro.”
Payroll Pro HRM, e programa di Payroll y HR mas uza na Aruba, ta brinda companianan e oportunidad di tin tur data y documentonan di empleadonan di payroll y HR den un solo programa, pero ta duna acceso na e datonan aki segun functiescheiding.


text:
Sera konosí | ministerio di finansa : Asuntunan Fiskal
Publiká riba
13 March 2018
Ministerio di Finansa ta konsistí di departamentunan , servisionan i kompania privá. Kada un ta enkargá ku un tarea ku ta importante den maneho di finansa públiko di pais. Den e seri aki hefe, direktor, sektor general ta splika kiko ta responsabilidat i tarea di nan respektivo departamentu, servisio òf kompania privá, kiko ta su kompromiso ku e instansha ku e ta dirigí i tambe ku pais i kiko ta su retonan ( den konteksto di logro) pa 2018.
Sera konosí | ministerio di finansa : Asuntunan Fiskal Lisa L. Rodirguez, LL.M. sekt or general interino


text:
Publiká riba 20 Yüli 2022
WILLEMSTAD – Minister di Hustisia e entregá dia 5 di yüli último algun pin di ‘E bon Yu di Kòrsou’ na empleadonan di Justitiële Jeugd Inrichting Curaçao (JJIC), ántes GOG, pa e trabou inkansabel ku nan ta hasi tur dia. Esaki spesífikamente durante e periodo di COVID-19 i e preparashonnan pa último menasa pa tormenta tropikal.
Apesar di e situashonnan krítiko, e personal a sigui bai trabou pa duna guia na e hóbennan den e instituto. Durante tur e añanan ku e trahadónan ta ehersé e trabou, ta bisto ku ta hasi esaki ku amor i dedikashon, mientras ta pone e hóben na promé lugá. Mirando esaki, minister a haña na su lugá pa duna kada un trahadó un muestra di su gratitut ku un pin di ‘E Bon Yu di Kòrsou’.


text:
Luigi Heredia, Presidente di Aruba Timeshare Association (ATSA) ta bisa di ta hopi “orguyoso y emociona pa e increibel cantidad di registracionnan for di 30 compania y individuonan den tur escala pa loke ta e producto turistico di Aruba – WOW! OVERSOLD! Nos tayer cu tabata planifica pa tuma luga den 10 dia awor a crece pa 14 dia pa asina permiti mas persona pa participa.
Miembronan di ATSA tin un apetito pa desaroyando nan team, y nos tabata conoce AHATA, AF&BA, VRPA su miembronan, y individuonan cu ta comparti e pensamento aki. Danki na tur cu a registra y ricibi confirmacion for di nos. Disculpa na e personanan cu nos a desapunta, nos ta spera cu lo por tin mas oportunidad den futuro.”
Karolin Troubetzkoy, Chairwoman, CHTA Education Foundation ta felicita ATSA, bisando cu “the Education Foundation ta felicita e miembronan di hunta ehecutivo di ATSA kende a personalmente inverti tempo, energia y recurso pa desaroya y brinda un campaña energetico cu un bon promocion pa loke ta Caribbean Supercharged Training na Aruba. Nan inclusion di tur hende ta admirabel, awor na caminda pa e 14 dia di training sosteni pa AHATA, esaki ta mustra. The Education Foundation ta ansioso pa yama bon bini na cada un di e 330 participante!
E trainers di Education Foundation, Louise & Suzanne, ta contento di por ta bek cu e tremendo team di conferencia na La Cabana Beach Resort & Spa. La Cabana ta sostene e iniciativa di training aki generosamente, kudos y hopi danki na nan.
ATSA, den colaboracion cu the Education Foundation ta ofreciendo full-day workshops:
5 pa Strengthened Supervisors, 2 pa Happy Housekeeping, 4 pa F&B Knowledge & Communication, y 3 pa F&B Enhanced Dining Experience tips & techniques. Cada dia ta yen. Registracion pa esaki ta cera.


text:
Fundacion Animal Welfare Alliance Aruba (AWAA) ta un fundacion nobo cu a wordo funda e aña aki den luna di juni. E fundacion a wordo funda pa representantenan di otro fundacionnan cu ta traha pa bienestar di bestianan riba caya y tin como meta yuda cu e problematica grandi na Aruba di bestianan riba caya.
Den un entrevista cu Bon Dia Aruba, Mercedes de Bruyn, miembro di e hunta directiva di AWAA cu algun di e fundacionnan di bestia na Aruba manera, Luna Foundation, Criojo Trappers Aruba, Sgt. Peppers Friends, Nine Lives Aruba y United Dogs Aruba ta sinta hunto regularmente y tin hopi aña na e isla pa adresa e gran problema di demasiado cacho y pushi ariba caya na, e abuso y negligencia di cacho y e falta di conscientisacion y educacion ariba e topico aki.
Un di e motibonan pakico a dicidi di funda AWAA ta pa bin cu un cambio di enfoke pa aborda e problema di bestia riba caya pasobra nan tin hopi aña haciendo e mesun cos y lastimamente no a logra niun avance ya cu ainda tin e problema di sobrepoblacion di cacho y pushi na e isla.
Otro motibo, de Bruyn a sigui splica, ta cu na e veterinarionan tin un escasez di tempo di cirugia. Esaki kiermen cu cada biaha cu nan bay cu un cacho of pushi, hopi biaha e veterinario ta hopi ocupa pa haci e cirugia e momento ey y tin tempo despues di un siman mas o menos. Algo cu de Bruyn ta indica ta comprendibel, pero den nan caso si nan gara un cacho di caya nan no por tene e bestia pa un siman largo y mester pa e wordo opera di biaha.
Tambe e campaña Stimami Sterilisami a stop aña pasa y a cuminsa e aña aki atrobe, pero Covid ta den un parti responsabel pa hopi di e aumento di cacho y pushi ariba caya. “Dus nos mester haci algo”, de Bruyn a comenta.
E idea di AWAA ta pa establece un clinica di sterilisacion local pa famianan di menos recurso y e enfoke principal ta sterilisacion hunto cu conscientisacion ariba e tema di con pa trata un bestia, con pa cuida un bestia, su necesidadnan, su awa, cuminda, un cura pa e cana liber of un cadena di minimo 10 meter largo.
Pa loke ta trata e veterinarionan pa realisa e cirugianan, mirando cu ya caba veterinarionan o tin suficiente tecnico di cirugia, De Bruyn a remarca cu nan mes lo realisa e cirugianan aki. Nan lo traha cu hopi boluntario pa sikiera e prome mita di aña pasobra tur e fondonan necesario pa e clinica aki lo wordo recauda y manera de Bruyn a indica nan mester hopi fondo pa por establece un proyecto manera esaki.
“P’esey mes e clinica lo wordo opera pa mas tanto boluntario nobo hunto cu boluntarionan di e fundacionnan cu ta forma parti di e organisacion nobo aki. E no ta fundacion forma pa otro fundacionnan, e ta un fundacion cu a wordo forma pa personanan cu ta involucra den otro fundacionnan”, el a agrega.
De Bruyn, ken ta forma parti di United Dogs Aruba, a splica cu inicialmente e fundacion aki ta organisa campañanan di sterilisacion anual y nan ta traha cu un setup mobil. Por ehempel, na e ex-edificio di post na Noord, nan a setup e clinica mobil y nan tabatin veterinarionan boluntario cu a bin y haci e cirugianan pa nan.
Den e caso di AWAA, el señala cu loke nan ta bay haci aworaki ta cu en bes di tin cuater of cinco veterinario den un solo biaha, nan lo tin solamente uno y e veterinario aki o t’ey durante un siman largo, di dialuna pa diabierna y nan lo bin cu nan tecnico veterinario y solamente e veterinario ey lo realisa e cirugianan.
Pa loke t e cantidad di cacho y pushi cu lo kier yena na dje cu nan clinica di sterilisacion, el a indica cu nan lo kier cuminsa cu e operacion di e clinica den luna di october, e ultimo kwartaal di e aña y nan lo desea di yega un cantidad di 1000 bestia. Pa e siguiente kwartaal basa ariba e capacidad di boluntario nan lo desea pa aumenta e cantidad ey na 1250. Pa e tempo ey nan ta spera cu nan lo recauda suficiente fondo pa idealmente contrata un veterinario y tecnico di veterinario permanente.
De Bruyn a remarca cu AWAA lo tin un ekipo di transport cu lo bay den e barionan y wak e casnan cu tin bestia basicamente y cera conoci cu e doñonan pa asina duna nan informacion tambe ariba e cuido di bestia, den ki manera e fundacionnan por yuda nan y tambe den ki manera nan por yuda e fundacion.
“E no ta un caminda di un solo direccion solamente. Nos kier crea conscientisacion y e hendenan cu nos lo yuda lo yuda nos tambe difundi e informacion y educacion di cuido di bestia”, el a enfatisa.
El a agrega cu e mester ta un grupo di hende cu e energia pa hiba e informacion y conscientisacion den e barionan ariba e cuido di bestia, dicon nan ta haci sterilisacion y dicon e ta asina importante. “E ta yuda nos preveni pa mas cacho y pushi nace of wordo abusa pasobra ainda tin asina hopi abuso di bestia ariba e isla y unda tin abuso di bestia tambe tin abuso di hende. E ta un problema cu mester wordo adresa for di un otro angulo”.
Pa loke ta cooperacion di parti di gobierno, de Bruyn a indica cu nan tabata den dialogo cu nan caba pa sikiera propone nan plan pasobra esaki tambe ta parti di nan plan nacional pa yuda cu e problematica aki na e isla. El a conta cu como AWAA nan a bisa gobierno cu nan lo kier ofrece nan clinica di sterilisacion pasobra esey ta locual nan por haci pa e isla y, segun de Bruyn ta comenta, e ta yuda nan spaar mas di un miyon di florin pa aña si nan yega na e cantidad di bestia cu nan kier yega.
Pero segun de Bruyn a compronde, no lo tin ningun ayudo financiero ni ningun otro tipo di ayudo di parti di gobierno pa e proyecto aki.
Por ultimo de Bruyn a e subraya cu si tin companianan of personanan cu lo kier acerca AWAA pa haci donacion of pa den un manera paga mensualmente pa e sterilisacion di un cantidad specifico di bestia, cu un forma di donacion cu por yuda nan dividi e gastonan. El a comenta tambe cu ainda nan ta buscando cosnan basico manera computer, laptops y materialnan administrativo pa e operacion di e clinica.
Nan mester un inventario pa e clinica y donacionnan ta mas cu bon bini. Por ehempel un compania ta bay haci donacion di dos mesa di cirugia y cashi pa e clinica. “Dus nos mester tur e tipo di e suministronan aki. Tambe si hendenan kier participa como boluntario, si hendenan kier haci donacion esey lo ta hopi bon. Manera e hospital por ehempel, si tin algun material cu nan no ta usa nos lo aprecia si nos lo por haya donacion di tipo di materialnan asina”, el finalisa.
Si cualkier persona ta interesa pa traha como boluntario of kier haci cualkier donacion na fundacion AWAA por tuma contact cu e fundacion a traves di nan pagina di Facebook of e-mail contact@awa-aruba.org


text:
Nederlands
De missie van eChuchubi® is bevorderen dat de Papiamentstalige bevolking op of afkomstig van Aruba, Bonaire en Curaçao haar cultureel erfgoed (her)beleeft, waardeert en verder ontwikkelt. Ook personen die niet afkomstig zijn uit de ABC-eilanden en die onze culturen waarderen, behoren tot onze doelgroepen. eChuchubi® schrijft, vertaalt, recenseert en verkoopt boeken die in de cultuuroverdracht een positieve impact op de doelgroep hebben. eChuchubi® is een initiatief van Eugène Boeldak die onder meer samenwerkt met copywriter Marion Keizer. Het merk eChuchubi® staat voor de chuchubi die zijn boodschap online en offline verkondigt. De merknaam is ontleend aan de tropische spotlijster (chuchubi, mimus gilvus, tropical mockingbird) die onder andere op de ABC-eilanden leeft. Sommige mensen menen in de zang van de chuchubi berichten of aanwijzigingen te beluisteren.
Papiamento
E mision di eChuchubi® ta pa stimula e pueblonan di habla papiamento y papiamentu na y saliendo for di Aruba, Boneiro y Corsou pa (re)biba, aprecia y sigui desaroya nan herencia cultural. Personanan cu no ta bini dje islanan ABC y cu ta aprecia nos culturanan tambe ta pertenece na nos gruponan di enfoke. eChuchubi® ta skirbi, traduci, reseña y bende buki cu den transmision di cultura tin un impacto positivo riba nos gruponan di enfoke. eChuchubi® ta un iniciativa di Eugène Boeldak, kende ta colabora cu entre otro copywriter Marion Keizer. E marca eChuchubi® ta representa e chuchubi cu ta trece su mensahe di forma digital y no digital. E nomber ta deriva for di e chuchubi (spotlijster, mimus gilvus, tropical mockingbird) cu ta biba riba entre otro e islanan ABC. Tin hende ta bisa di ta tende mensahe of señal den canto di e chuchubi.
Papiamentu
E mishon di eChuchubi® ta stimulá ku e pueblonan di habla papiamento i papiamentu na i saliendo for di Aruba, Boneiru i Kòrsou ta (re)biba, apresiá i sigui desaroyá nan herensha kultural. Personanan ku no ta bini di e islanan ABC i ku ta apresiá nos kulturanan tambe ta pertenesé na nos gruponan di enfoke. eChuchubi® ta skirbi, tradusí, reseña i bende buki ku den transmishon di kultura tin un impakto positivo riba nos gruponan di enfoke. eChuchubi® ta un inisiativa di Eugène Boeldak, kende ta kolaborá ku entre otro copywriter Marion Keizer. E marka eChuchubi® ta representá e chuchubi ku ta trese su mensahe di forma digital i no digital. E nòmber ta derivá for di e chuchubi (spotlijster, mimus gilvus, tropical mockingbird) ku ta bida riba entre otro e islanan ABC. Tin hende ta bisa di ta tende mensahe o señal den kanto di e chuchubi.


text:
The content originally appeared on: Diario
ORANJESTAD (AAN); Un cantidad di Jamaiquino a reuni Diasabra den Zeppenfeldtstraat na San Nicolas,
pa asina den un forma ambientoso observa y celebra e di 60 aniversario di independencia di Jamaica.
Comunidad di Jamaiquino a presenta pa asina saborea di delicianan Jamaiquino y observa e momento unico aki.
Jamaica a obtene independencia di Reino uni dia 6 di Augustus 1962. Pesey e fecha ey ta wordo celebra como “Independence Day” na Jamaica.
Y awor na 2022, nan ta observando e hubileo di diamante aki na unforma unico. Tabatin hopi combersacion, banda musical cu musica di Jamaica, y tambe bebemento di cerbez Red Stripe.
Riba combinacion por mira mas di esnan cu a goza di e dia special di Jamaica na Aruba.


text:
Resultado di Encuesta: 2 Strea pa Gabinete Mike Eman II pa aña 2014
Durante e ultimo dies dianan di aña 2014, tur hende por a participa na e encuesta. E pregunta di e encuesta ta: ‘Cuanto strea bo ta duna Gabinete Mike Eman II pa su maneho, ehecucion y funcionamento durante aña 2014?’
E encuesta a trata e maneho, ehecucion di e maneho, y funcionamento en general di Gabinete Mike Eman II, como un (1) entidad (tur ministerio hunto), durante aña 2014. Participantenan por a escohe entre e siguiente opcionnan:
1 Strea = Hopi Malo
2 Strea = Malo
3 Strea = Neutraal / No bon, No malo
4 Strea = Bon
5 Strea = Hopi Bon
E average di e contestanan a resulta di ta 2,2 strea. Manera por mira riba e imagen, mita di tur participante a duna Gabinete Mike Eman II 1 strea. 16% di participante a duna 2 strea, mientras cu 13,2% ta considera nos gobierno uno di 5 strea.
Por a nota basta comentario riba Facebook tocante e encuesta, tanto riba e page di ArenaPoliti.co, como riba diferente page y profile cu a comparti e encuesta.
Entre tur e comentarionan chistoso y comentarionan demasiado insultativo (cu ArenaPoliti.co ta kita), tambe por a lesa diferente argumento contra y na fabor di Gabinete Mike Eman II. Un punto di discusion principal tawata ta si e construccionnan cu Gabinete Mike Eman II a laga construi, y e reparatietoeslag, ta haci e debe cu a wordo crea y e medidanan cu a wordo implementa ‘bale la pena’. Varios persona a comenta di ta contento y ta wak unda e placa a bay, mientras cu otronan ta di opinion cu mayoria di e placa a wordo usa pa cosnan innecesario, y ta considera e debe y medidanan mucho halto compara cu inversionnan haci.
Pa e resultado di e encuesta, e votonan so a conta, cu e resultado di 2 strea (for di 5) pa Gabinete Mike Eman II pa nan maneho, ehecucion di e maneho, y funcionamento en general durante aña 2014.
ArenaPoliti.co ta gradici cada persona cu a participa, comenta y/of comparti e encuesta. No lubida cu keto bay tur hende por vota den e encuesta electoral riba e homepage di ArenaPoliti.co (cada 7 dia). Facebook page: facebook.com/ArenaPoliti.co
Expresionnan haci den e articulo aki no necesariamente ta refleha opinion di ArenaPoliti.co


text: KRALENDIJK – Djabièrnè último vise-presidente i sekretario di SIMABO, asistí pa sekretario di USIBO a tene un enkuentro hopi fruktífero ku direktor di Komunidat di Skol. A interkambiá riba e diferensha di opinion ku a surgi en kuanto e asina yamá Vak-Mavo. Den un forma hopi profeshonal e partidonan a repasá e prosedura i proseso ku a tuma lugá relashoná ku e intenshon di bin ku un pensamento inovativo pa loke ta trata enseñansa riba e nivel di MAVO. Básikamente e pensamento ta pa entrodusí un materia práktiko adishonal na e kuríkulo aktual. Partidonan ta riba e mesun liña pa ku inovashonan ku mester tuma lugá den nos enseñansa pa asina kontinuamente sigui ku e desaroyonan ku ta tumando lugá den mundo i ku nos komunidat tambe ta sinti e efekto. A palabrá ku lo bai envolví SIMABO mas intensivo den e prosesonan aki pa asina buska un sosten amplio bou di e dosentenan, pero tambe bou di mayornan i otro instansianan yegá na enseñansa. Mesora a probechá di papia tokante e “dertiende maand” ku a yega na akuerdo kuné na mesa di Konsulta Sektorial i ku tin ku konta tambe pa tur dosente den henter enseñansa na Boneiru. USIBO ta kontento ku un biaha mas e forsa di diálogo a keda manifestá i tambe e rèspèt ku a keda demonstrá entre partidonan ku na mesa di diálogo ta partnernan igual.


text:
E clash entre e campeon di Aruba di temporada pasa y e actual lider di campeonato di e anja aki semper tabata bay ta hopi interesante, por lo menos riba papel! Ta p’esey deporte ta exisiti, pa competi contra otronan den un ambiente sano, pa mehora y supera bo mes cada bes mas. Ta hopi expectativa mes tabatin p’e wega aki, y e no a defrauda. Estrella cu un victoria lo a aumenta nan liderato riba tabla di posicion di ‘division di honor’, Nacional en cambio, ganando di Estrella lo pasa pa comanda e tabla.
E wega for di pitaso inicial a cuminsa cu hopi velocidad y energia pero alaves tambe cu hopi tactica, e oncena nan tabata bon para riba cancha, ta manera un wega di ahedres pero riba un veld di futbol. Mientras cu e dos ekiponan a cuminsa ataka otro ferosmente, por a observa cu Estrella ta un cuadro hopi bon para den defensa, ancra pa Pancho Croes y David Dubero, nan atakenan ta cuminsa generalmente di atras pa e volantenan cu ta distribui pa e delanteronan, un systema di posesion y rotacion di bala, defensor y capitan Pancho Croes mes tambe sa subi den atake tin biaha, pero no por a hasie mucho den e wega aki. Nacional su wega ta un di ‘pressing’ halto, kiermeen nan mesun hungadonan mas adelanta manera Devis Oliveros (cu por cierto ta cubri hopi tereno), Valdo Leocadio y hasta Edward Clarissa, ta defende ariba p’abo, un systema cu ta rekeri un condicion fisico enorme. E bataya entre e dos oncena nan aki tabata wordo dicidi den duelonan individual duro entre hungadornan clave. Estrella tabata un toke mihor cu Nacional den e promer 25 minuutnan cu yegada nan mas precies, pero poco poco por a wak con Nacional a cuminsa pusha Estrella mas atras y a cuminsa domina e wega, asina mes toch Estrella tabata haya algun salida pero no hopi mane den cuminsamento. Cu hopi esfuerso fisico Nacional tabatin e bala mas y mas te ora cu halftime a yega, e hecho cu Kenroy Ranger, e estelar delantero di Nacional a haye hopi biaha den posicion off-side, tabata indicacion cu algo tabata pasando ey dilanti, dus, yegada y penetracion tabatin sigur pa e norteronan. Otro momento clave tambe den e promer tempo ta cu un pilar den defensa di Estrella, David Dubero, a cai lesiona apesar cu el a sigui hunga asina mes, pero mester a bandona wega na cuminsamento di e di dos tempo. Halftime a bay aden 0-0, pero un empate sin gol cu sabor dushi di un tremendo competencia y exhibicion di futbol. Un wega competitivo pero sportief cu un carchi geel so te na e punto ey, pero no pa wega bruto si no pa protesta, duna na Valdo Leocadio, capitan di Nacional.
E segundo tempo a cuminsa cu Nacional den mesun situacion cu na final di prome tempo, cu dominio pero no contundente paso Estrella tambe tin su cualidad nan, ta pa algo nan ta na top di e tabla ademas di ta campeon di Copa Betico Croes.
Despues di hopi lucha di ambos banda, un gol a cai al fin na minuut 66, pero pa via di penalty pa Nacional, despues di un foul riba Kenroy Ranger den un penetracion peligroso den area penal. Penalty cobra pa Devis Oliveros pa su di 12 gol di temporada pa duna su ekipo un minimo bentaha den e wega. Estrella a responde y casi a haya un penalty nan mes na minuut 68, pero referee no a bay di acuerdo cu e caida di Norvianel Naar den area penal tabata debi na accion di e defensor di Nacional, apesar di protesta di Naar e wega ta sigui mes cos. Na minuut 72 ta yega un momento crucial den e wega na unda e incansabel Kenroy Ranger di Nacional a los di su “man-decking”, ora Pancho Croes un par di seconde previo a sali bay busca e bala te den medio campo, lagando su posicion den defensa central, pa purba inicia un atake pa su ekipo, pero despues di un interception di Devis Oliveros di Nacional y un pase perfecto pa Ranger, cu a saca probecho di su velocidad relampago a bay straight mei mei den e buraco chikito cu a keda den e linea defensivo di Estrella, pa drenta area penal, balia e portero Jesus Fria cu a sali for di su gol, hasi e wega 2-0 pa Nacional. Ta un par di seconde so a tum’e pa scapa pa logra e gol aki pa su number 15 y top goleado di ‘division di honor’.
Estrella ainda no a baha cabes apesar di e gol impactante di Ranger, cualke otro ekipo lo a cai for di otro na un momento asina, no Estrella! Despues cu e ‘naranjadanan di Santa Cruz’ a haya un tiro liber na minuut 81, tiro duro di Dwayn Raven cu e portero di Nacional no por a controla, unda dos hungado di Estrella a “hustle” pa pusha e bala paden, pero cu e promer toke Norvianel Naar ta haya credito p’e gol di descuento di Estrella. Den e ultimo minuut nan tenso Nacional a logra wanta e anotacion pa sigura nan victoria contundente riba un adversario digno den Estrella. Ta hopi hende a yega na remarke pa ‘man of the match’ e anochi fabuloso aki, pero ta Kenroy Ranger a keda cu e distincion ey. Futbol por a celebra e anochi aki, fanaticonan cu a yega stadion a disfruta y a bay cas convenci cu na Aruba sigur nos por! Asina aki tambe Nacional a empata Estrella y Dakota cu 32 punto riba tabla, pero cu miho diferencia di gol Nacional ta comanda awor, Estrella number dos y Dakota ta den di tres puesto den ‘division di honor’ di Aruba su futbol.


text:
Abogado liber
Cita pa Abogado Liber
Dia di haci cita pa Abogado Liber ta diamars y diaranson entre 1:30 pm te cu 4:00 pm.
Loke ta necesario pa haci cita ta un ID (cedula) valido of e formulario di ‘peticion pa abogado liber’ cual a obtenibel na Censo of na Hulpbestuurskantoor.
E formulario aki ta gratis.
Carchi pa Abogado Liber
Bo a caba di haci un cita pa bo haci un peticion pa Abogado Liber, pa mira si Gobierno ta paga un abogado pa bo pasobra un persona/compania/instancia a cuminsa un caso contra un persona compania/instancia.
Prueba di incapacidad financiero/insolvencia
Hunto cu bo peticion pa Abogado Liber bo ta haci un peticion pa un prueba di incapacidad financiero/insolvencia ‘bewijs van onvermogen’. Esaki ta encera cu bo ta haci un peticion cerca un di nos trahadornan huridico/social, pa mira si Gobierno ta paga cierto gastonan di Corte si acaso mester bay Corte.
Nos trahado huridico/social lo studia bo situacion financiero pa dicidi si di berdad bo no a por paga e gastonan di Corte, cu ta algo otro cu e gastonan di abogado. E seccion di Abogado Liber lo recomenda un decision si bo por haya e prueba di incapacidad financiero/insolvencia of no.
Si bo haya esaki kiermen cu bo no mester paga gastonan di Corte, si bo gana e caso.
Ta ora bo perde e caso y ta abo a lanta e caso, abo mester paga e gastonan di deurwaarder, di yamamento di testigo, gastonan di expert, verschotten. Tambe ora un caso a wordo lanta contra bo y abo perde e caso, abo lo mester paga tur gasto di Corte.
Ta solamente si abo kier bay casacion, Corte superior, despues cu bo caso a bay Corte den prome instancia y Corte di spelacion (hof), bo ta haci un peticion separa pa e prueba di incapacidad financiero/insolvencia so.